Kes positif melonjak 317, tiga kluster dikesan
Oleh NOR IDAYU BOSRO

3 Oktober 2020, 6:23 pm
PUTRAJAYA – Kes jangkitan Covid-19 melonjak kepada 317 hari ini menjadikan keseluruhan kes positif sebanyak 12,088, paling tinggi dalam sejarah.
Ketua Pengarah Kesihatan, Tan Sri Dr. Noor Hisham Abdullah berkata, kesemua kes tersebut adalah kes penularan tempatan termasuk daripada tiga kluster baharu iaitu Kluster Jelok di Selangor (tiga), Kluster Bah Lunas di Kedah (dua) dan Kluster Bah Rose di Pulau Pinang (satu).
Beliau berkata, daripada jumlah itu, sebanyak 37 kes mempunyai sejarah perjalanan ke Sabah sekali gus menjadikan jumlah kes membabitkan pengunjung balik dari Sabah sejak 20 September lalu sebanyak 176.
Menurutnya, Sabah mencatatkan kes tertinggi dengan 155 kes dengan 100 daripadanya saringan bergejala selain pertambahan kes daripada lima kluster aktif iaitu Kluster Bangau-Bangau (35), Kluster Benteng LD (10), Kluster Laut (tiga), Kluster Joo Hwa (dua) dan Kluster Buang Sayang (satu).
“Kedah merekodkan 102 kes dengan 97 daripadanya di Kluster Tembok selain satu di Kluster di Bah Ketil.
“Kluster Meru di Selangor merekodkan 12 kes selain dua kes daripada kluster sama di Kuala Lumpur dan Johor,” katanya pada sidang akhbar di sini hari ini.

Noor Hisham turut memaklumkan satu kes kematian berkaitan Covid-19 di Sabah hari ini membabitkan kes-137 yang mempunyai latar belakang penyakit kencing manis, darah tinggi dan dislipidemia.
Beliau berkata, mangsa mula mengalami gejala batuk, kurang selera makan serta demam sejak 10 September lalu sebelum mengalami sesak nafas dan telah dibawa ke Jabatan Kecemasan Hospital Semporna pada 24 September dan dirujuk ke Hospital Tawau pada hari sama.
“Kes dimasukkan ke Unit Rawatan Rapi dan memerlukan bantuan pernafasan dan saringan Covid-19 dikesan positif pada 28 September lalu.
“Keadaan kes didapati merosot dan disahkan meninggal dunia pada 2 Oktober 2020 pukul 11.44 malam,” katanya. – K! ONLINE


Kekal patuh SOP
Oleh MOHD RIDZAUDDIN ROSLAN

3 Oktober 2020, 5:19 pm
KUALA LUMPUR – PLUS Malaysia Berhad (PLUS) mengingatkan pelanggannya untuk kekal mematuhi Prosedur Operasi Standard (SOP) ditetapkan apabila berada di kawasan awam seperti di kawasan rehat dan rawat (R&R).
Pengarah Urusan PLUS, Datuk Azman Ismail berkata, SOP ditetapkan Majlis Keselamatan Negara (MKN) dan Kementerian Kesihatan (KKM) turut melibatkan hentian sebelah dan ketika berinteraksi dengan Pembantu Khidmat Pelanggan di lorong tol.
“Peringatan itu diberikan berikutan peningkatan jumlah jangkitan Covid-19 secara mendadak di seluruh negara sejak kebelakangan ini terutama di negeri-negeri di mana rangkaian lebuh raya PLUS beroperasi.
“Kami menyeru pelanggan lebuh raya untuk mematuhi SOP yang telah ditetapkan oleh kerajaan dalam semangat kita jaga kita bagi menjaga keselamatan semua,” katanya di sini tadi.
Tambahnya, semua petugas PLUS perlu mematuhi SOP dengan memakai pelitup muka dan memastikan penjarakan fizikal satu meter pada setiap masa ketika berinteraksi dengan pelanggan.
“Oleh itu, kami memohon kerjasama yang sama daripada pelanggan supaya mematuhi SOP ketika petugas kami memberikan perkhidmatan kepada anda di lebuh raya,” ujarnya. – K! ONLINE


Guna plastik pembungkus ganti pelitup muka
Oleh KOSMO!

3 Oktober 2020, 7:25 pm
JAKARTA – Seorang lelaki yang panik ketika pihak berkuasa melakukan pemeriksaan pematuhan protokol kesihatan Covid-19 menjadikan plastik pembungkus makanan sebagai pelitup muka di Solo, Jawa Tengah baru-baru ini.
Menurut laman Suara.com, rakaman gelagat lelaki itu dimuatnaik di laman Instagram @energisolo menunjukkan dia menerangkan sesuatu kepada anggota polis yang sedang melakukan pemeriksaan di sebuah kedai makan.
“Disebabkan panik melihat anggota keselamatan melakukan pemeriksaan di sebuah warung kopi, beg plastik dijadikan pelitup muka,” tulis keterangan video berkenaan.
Sejak dimuatnaik semalam, video tersebut mendapat lebih 40,000 tontonan dan banyak komen daripada pengguna laman sosial itu.
“Apabila orang awam makan di warung tepi jalan dan tanggalkan pelitup muka akan diserbu, tapi mengapa di pusat beli-belah dibiarkan saja?,” tulis seorang pengguna.
“Mengapa ia perlu dirakam, ia memalukan sesiapa sahaja yang terlibat, bagaimana jika ia dilihat oleh anak-anaknya?,” ujar seorang pengguna lain.

Sementara itu, seorang lagi pengguna mempersolakan keperluan pemakaian pelitup muka ketika di kedai makan yang menyukarkan pelanggan untuk menjamah pesanan mereka.
“Bagaimana hendak minum kopi jika pelitup mulut tidak dibuka?,” katanya. – Agensi


Agong ucap tahniah kepada SPRM
3 Oktober 2020, 6:18 pm
KUALA LUMPUR – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada seluruh warga Suruhanjaya Pencegahan Rasuah Malaysia (SPRM) sempena sambutan hari ulang tahun agensi tersebut yang ke-53 pada Khamis lalu.
Al-Sultan Abdullah menyanjung tinggi khidmat bakti dan jasa yang telah dicurahkan oleh warga SPRM dalam perjuangan mereka memerangi jenayah rasuah sejak agensi tersebut ditubuhkan secara rasmi pada 1 Oktober 1967.
“Baginda turut menzahirkan keyakinan penuh warga SPRM akan terus memikul tanggungjawab dengan baik selain sentiasa bersedia menghadapi cabaran terkini dalam usaha-usaha membanteras jenayah rasuah.
“Seri Paduka menyarankan semua lapisan rakyat memberi sokongan padu kepada SPRM untuk melaksanakan tanggungjawabnya dengan telus, profesional serta berkesan demi kesejahteraan rakyat dan negara,” katanya menerusi satu hantaran di Facebook rasmi Istana Negara hari ini.
Al-Sultan Abdullah juga menyeru rakyat mengukuhkan lagi iltizam untuk memerangi ancaman rasuah sebagai musuh nombor satu negara. – K! ONLINE


Peguam nafi Shuib dan Siti Sarah ditahan SPRM
Oleh MOHD RIDZAUDDIN ROSLAN

3 Oktober 2020, 5:46 pm
KUALA LUMPUR- Peguam yang mewakili pasangan selebriti popular, Shuib dan Siti Sarah menafikan kedua-dua anak guamnya ditahan Suruhanjaya Pencegahan Rasuah Malaysia (SPRM).
Menurut peguam berkenaan, Muhammad Fadhli M. Sutris, kedua-dua selebriti itu tidak pernah ditahan SPRM selain tiada permohonan reman dibuat terhadap mereka.
Katanya, kehadiran Shuib dan Siti Sarah ke SPRM hanya sekadar memberi keterangan, malah mereka telah memberi kerjasama penuh sepanjang sesi tersebut.
“Untuk makluman rakaman keterangan beliau telah diambil dan selesai pada hari sama dan kemudiannya dibenarkan pulang setelah selesai proses berkenaan.
“Selain itu, kehadiran Siti Sarah ke SPRM pula hanya sekadar bagi menemani suaminya sahaja,” katanya dalam satu kenyataan di sini tadi. – K! ONLINE


Hati yang hancur bukan mudah untuk diubati – Farisha Iris
Oleh NUR EMIRA SAIZALI

3 Oktober 2020, 5:47 pm
KUALA LUMPUR – Bekas peserta Big Stage 2020 (BS2020), Farisha Iris mengakui terkilan apabila lima finalis yang akan mara ke akhir program berkenaan bertindak seolah-olah gembira dengan penyingkiran dirinya pada konsert separuh akhir Ahad lalu.
Menurut pemilik nama Farisha Asmadi, 21, itu, dia kecewa apabila jawapan yang diberikan Azzam Sham dan empat finalis lain dalam siaran langsung program MeleTOP, Selasa lalu.
“Saya tidak rasa sedih langsung ketika tersingkir tempoh hari. Tetapi saat melihat program itu, saya kecewa dan sedih atas kenyataan tersebut, seolah-olah gembira atas penyingkiran saya.
“Kenyataan tersebut seolah-olah, ‘nasib baik baik Farisha tersingkir, bukan Qody’,” katanya dalam bebenang ciapan tersebut semalam.
Ujar pelantun lagu Bebel itu, finalis yang ditemu bual sepatutnya sedar dengan semua jawapan kerana MeleTOP disiarkan secara langsung.
“Mereka sepatutnya sedar program tersebut disiarkan secara langsung, jadi mereka perlu tahu etika menjawab soalan dan menjaga sensitiviti orang lain.

“Hati yang hancur bukan mudah untuk diubati. Perlukan masa, saya boleh bergelak-ketawa tetapi saya juga ada hati dan perasaan,” ujarnya.
KECUNDANG pada minggu separuh akhir, namun lebih menyakitkan ialah Farisha mendakwa lima finalis BS2020 seperti lebih gembira dirinya yang tersingkir bukan Qody.
Sementara itu, rata-rata pengguna Twitter memberikan kata-kata semangat, malah ada juga yang menyifatkan Farisha terlalu mengikut perasaan.
“Anda boleh jelaskan apa sahaja sebab kamu tak tahu apa yang saya rasa ketika ini.
“Saya tak benci dia tapi sebab mereka ialah kawan saya. Saya sayang persahabatan ini tetapi saya sangat kecewa, jangan risau saya tidak berdendam, cuma kecewa,” katanya lagi.
Terdahulu, menerusi temu bual dalam MeleTOP, Nabil Ahmad bertanyakan soalan kepada barisan finalis mengenai perasaan mereka bertanding tanpa kehadiran peserta wanita.
Menjawab pertanyaan tersebut, Azzam mengatakan ramai yang mempersoalkan mengapa mereka lebih sedih ketika nama Qody Rany diumumkan sebagai peserta yang tersingkir.
“Ramai orang tanya bila Farisha tersingkir kami semua tak menangis tapi bila Wody (Qody) tersingkir, kami menangis dan mereka pelik,” jawab Azzam yang bakal beraksi pada konsert akhir BS2020, malam esok.
– K! ONLINE


Rakyat Perak pulang dari Sabah diseru jalani ujian saringan Covid-19
Oleh KOSMO!

3 Oktober 2020, 5:41 pm
Oleh SHAARANI ISMAIL
IPOH – Rakyat negeri Perak yang pulang dari Sabah antara 14 September hingga 26 September 2020 diseru segera tampil membuat ujian saringan Covid-19.
Menteri Besar, Datuk Seri Ahmad Faizal Azumu berkata, perkara itu adalah satu keperluan berikutan peningkatan mendadak kes positif Covid-19 di seluruh negara.
“Mereka yang pulang dari Sabah pada 27 September dan selepas tarikh itu juga turut digesa untuk membuat saringan kali kedua sekiranya mereka mengalami gejala jangkitan Covid-19.
“Kerajaan negeri memandang serius peningkatan mendadak kes positif Covid-19 di seluruh negara, termasuk lima kes positif yang dikesan di negeri Perak melibatkan individu yang pulang dari Sabah,” katanya dalam kenyataan di sini hari ini.
Ahmad Faizal turut mengingatkan mereka yang sedang menjalani tempoh kuarantin 14 hari di rumah masing-masing selepas pulang dari Sabah supaya mematuhi prosedur yang telah ditetapkan khususnya mengasingkan diri daripada ahli keluarga sehingga ujian swab kedua mengesahkan mereka negatif Covid-19.

“Adalah diingatkan bahawa tempoh dua minggu selepas selesainya Pilihan Raya Negeri Sabah adalah tempoh yang amat kritikal susulan peningkatan kes jangkitan harian Covid-19 di seluruh negara yang telah mencapai tiga angka,” katanya. – K! ONLINE


Ah long salah alamat simbah cat
Oleh MOHD SHARKAWI LONDING

3 Oktober 2020, 5:11 pm
JOHOR BAHRU – Gara-gara tersalah alamat tuntutan pinjaman wang tanpa lesen atau ah long, seorang pesara Tenaga Nasional Berhad (TNB) kerugian kira-kira RM3,000 apabila rumah dan kenderaan di simbah cat dalam kejadian pagi tadi.
Mangsa, Abdul Hadi Omar, 65, berkata, ketika kejadian pada pukul 8 pagi dia berada di rumahnya yang terletak di Jalan Permatang 7, Kempas Baru di sini.
Menurutnya, dia menyedari pagar rumah, dinding serta dua buah kereta iaitu Honda City dan Nissan Serena disimbah cat merah dipercayai dilakukan ah long.
“Saya menyedari kejadian ini selepas keluar rumah pagi ini, ini perbuatan ah long untuk kutip hutang, saya tak pernah berhutang dengan mana-mana ah long.
“Mereka ada tinggal sekeping kertas tertera nombor telefon dan mengungut untuk membakar rumah saya,” katanya ketika dihubungi di sini hari ini.
Abdul Hadi berkata, dia kemudian menghubungi nombor telefon pada nota yang ditinggalkan ah long tersebut.

Jelasnya, mereka (ah long) memberitahu mereka tersalah alamat yang mana ah long terbabit mahu menyimbah rumah sebelah.
Menurut Abdul Hadi, dia membuat satu laporan polis di Balai Polis Skudai di sini pada pukul 11.43 pagi.
“Saya berharap pihak polis cepat bertindak dengan maklumat telah saya salurkan untuk mengambil tindakan terhadap ah long terbabit demi keselamatan awam,” katanya. – K! ONLINE


Madagascar lancar kapsul Covid-Organics
Oleh KOSMO!

3 Oktober 2020, 5:30 pm
ANTANANARIVO, Madagascar – Presiden Madagascar Andry Rajoelina kelmarin melancarkan minuman herba dalam bentuk kapsul yang didakwa produk untuk pemulihan dan rawatan koronavirus.
Produk yang dinamakan sebagai Covid-Organics itu dihasilkan daripada sejenis tumbuhan herba iaitu artemisia dengan campuran beberapa jenis herba lain.
Bagaimanapun, kesan infusi produk itu belum dibuktikan secara saintifik dan Pertubuhan Kesihatan Sedunia (WHO) sudah mengeluarkan beberapa amaran terhadap penggunaan dan pengedarannya.
“Hari ini (kelmarin), kami perkenalkan dunia dengan kapsul mengandungi ekstrak artemisia dan ravintsara, sejenis tumbuhan tempatan yang mana manfaatnya sudah diketahui (pasaran) global.
“Mereka yang berdepan kesukaran menelan infusi (ubat cecair) kini boleh mengambil kapsul CVO+ yang akan dijual di seluruh dunia,” kata Rajoelina di hadapan kilang penghasilan ubat Pharmagalasy di sini.
Rajoelina (kiri) ketika menghadiri majlis pelancaran kapsul CVO+. – AFP
Pharmalagasy mampu mengeluarkan 32,000 kapsul CVO+ sehari dan mempunyai bekalan 275 juta kapsul setakat ini.

Pada majlis itu, wakil negara WHO, Charlotte Faty Ndiaye turut mengucapkan tahniah kepada presiden itu kerana mengetahui ‘perang terhadap pandemik global’.
Lebih suku daripada populasi penduduk 26 juta di Madagascar sudah mengambil minuman tersebut, menurut data kerajaan.
Bagaimanapun, negara itu masih mencatat lebih 16,400 kes Covid-19 dan 232 kematian setakat ini. – AFP


Tangan pekerja zoo putus dibaham singa
Oleh KOSMO!

3 Oktober 2020, 6:36 pm
DAKAR, SENEGAL – Seorang lelaki menerima padah apabila tangannya dibaham seekor singa di sebuah zoo di bandar itu ketika cuba membelai haiwan ganas tersebut dalam satu insiden yang berlaku 23 Februari lalu.
Menurut Daily Mail, mangsa dikenali sebagai Abdoulaye Wade, yang juga salah seorang pekerja di zoo tersebut pada mulanya cuba menarik perhatian pengunjung dengan cuba membelai singa itu.
Situasi menjadi tidak terkawal apabila perbuatan Abdoulaye mengacah-acah singa tersebut berakhir dengan raja rimba itu membaham pergelangan tangannya sehingga hampir putus dua.
Rakaman video insiden itu yang tular selepas dimuatnaik di laman YouTube Buzz Senegal baru-baru ini mengundang kritikan pengguna terhadap perbuatan yang dianggap tidak beretika tersebut.
“Anda tidak perlu mengacau seekor singa yang sedang tidur,” tulis salah seorang pengguna.
“Terima kasih, wahai singa. Dia mahu tunjuk hebat dan dia mendapat ganjarannya,” komen seorang pengguna lain.

Akibat kemalangan itu, Abdoulaye diberikan pilihan oleh doktor sama ada mahu menyambung semula pergelangan tangannya atau memotong terus cebisan tangannya.
Bekas anggota tentera itu memilih memotong pergelangan tangan kerana tidak sanggup menjalani proses pemulihan yang mengambil masa sehingga bertahun-tahun. – Agensi


Timbalan Menteri Alam Sekitar dan Air positif Covid-19
Oleh MOHD RIDZAUDDIN ROSLAN

3 Oktober 2020, 2:43 pm
Ahmad Masrizal
KUALA LUMPUR- Timbalan Menteri Alam Sekitar dan Air, Datuk Dr. Ahmad Masrizal Mohamad dilaporkan positif Covid-19 dan sedang dirawat di Hospital Sungai Buloh sejak Khamis lalu.
Katanya, ujian pertama yang dilakukan sejak pulang dari Sabah menunjukkan keputusan negatif dan tiada simptom seperti demam dan batuk dilaporkan.
“Saya buat pemeriksaan seterusnya pada Rabu lalu sebab bercadang untuk masuk ke pejabat pada Isnin dan didapati positif walaupun tiada sebarang simptom.
“Saya kemudian dimasukkan ke Hospital Sungai Buloh sejak Khamis untuk rawatan. Alhamdulillah saya sihat,” katanya di sini hari ini.
Beliau yang juga Senator Dewan Negara memaklumkan sudah menjalani kuarantin diri di rumah sejak pulang dari Pilihan Raya Negeri (PRN) Sabah baru-baru ini. -K! ONLINE


Musang sesat masuk bilik guru
Oleh KOSMO!

3 Oktober 2020, 2:37 pm
Oleh DIYANATUL ATIQAH ZAKARYA
ALOR GAJAH – Seorang guru wanita terkejut selepas seekor musang ditemui tersesat di dalam pejabat guru penolong kanan kokurikulum di Sekolah Kebangsaan Durian Tunggal di sini semalam.
Dalam kejadian kira-kira pukul 7.30 pagi itu, musang tersebut bagaimanapun berjaya ditangkap dengan bantuan sepasukan Angkatan Pertahanan Awam (APM).
Pegawai Operasi APM Daerah Alor Gajah, Leftenan (PA) Abdul Hadi Bahrom berkata, panggilan kecemasan diterima kira-kira pukul 7.45 pagi sebelum empat anggota dikejarkan ke lokasi.
“Pihak kami mendapati panggilan daripada seorang guru wanita memaklumkan terdapat seekor musang tersesat di dalam bilik guru.
“Pasukan kami ke lokasi dan berjaya menangkap haiwan tersebut kira-kira 20 minit sebelum melepaskannya di kawasan hutan berdekatan,” katanya ketika dihubungi di sini, hari ini.

Mengulas lanjut, Abdul Hadi berkata, dimaklumkan haiwan tersebut sering dilihat berkeliaran mencari makanan di sekitar kawasan termasuk bumbung sekolah berkenaan.
“Difahamkan musang ini datang dari kawasan hutan berdekatan termasuk dari ladang sawit dekat Taman Belimbang Setia.
“Bagaimanapun, mungkin kali ini musang ini tersesat masuk ke dalam bilik guru dan tidak jumpa jalan keluar,” katanya.-K! ONLINE


Keretapi Bukit Bendera tergendala, 150 pengunjung terkandas
Oleh MOHD SYALMIZI HAMID

3 Oktober 2020, 4:43 pm
GEORGE TOWN – Kira-kira 150 pengunjung pusat peranginan popular, Bukit Bendera di sini berdepan detik cemas selepas perkhidmatan keretapi funikular dinaiki mereka tergendala hari ini.
Jurucakap Jabatan Bomba dan Penyelamat negeri berkata, pihaknya menerima panggilan kecemasan berhubung kejadian itu berhubung tren terkandas di stesen tengah kira-kira pukul 2.33 petang tadi.
“Sebaik sahaja menerima panggilan, sepasukan anggota di balai penyelamat Paya Terubong bergegas ke lokasi kejadian dan menyelamatkan mangsa terkandas menggunakan pacuan empat roda,” katanya kepada pemberita di sini hari ini.
Dalam pada itu, difahamkan kesemua penumpang yang terkandas sudah berjaya dibawa turun dalam operasi menyelamat kira-kira satu jam.
Sementara itu, Perbadanan Bukit Bendera Pulau Pinang (PBBPP) dalam satu kenyataan mengesahkan perkhidmatan funikular Bukit Bendera sedang mengalami gangguan buat sementara waktu.
“Pasukan kami sedang berusaha menyelesaikan masalah yang sedang berlaku.

“Kami memohon maaf di atas kesulitan yang dialami dan mengucapkan terima kasih di atas kesabaran dan pemahaman anda,” kata kenyataan itu. – K! ONLINE


Derita ‘cincin’ besi melekat pada jari
Oleh MOHD AZLI ADLAN

3 Oktober 2020, 4:16 pm
KUALA  TERENGGANU – Seorang lelaki warga emas terpaksa menahan kesakitan apabila jari manis tangan kirinya membengkak selepas di sarung dengan jejari besi.
Lelaki geladangan berusia 74 tahun terpaksa dikejarkan ke Hospital Sultan Nur Zahirah (HSNZ) di sini sebelum anggota bomba terpaksa dipanggil untuk memotong jejari besi berkenaan pada kelmarin.
Ketua Balai Bomba dan Penyelamat Kuala Terengganu, Rozizah Abni Hajar berkata, pihaknya menerima panggilan bantuan khas untuk menanggalkan jejari besi yang dijadikan cincin tersebut pada pukul 9.10 pagi.
“Usaha menanggalkan jejari besi itu dilakukan oleh tiga anggota bomba dengan menggunakan peralatan khas di wad HSNZ.
“Anggota bomba mengambil masa sejam 38 minit untuk menanggalkan tiga jejari besi berkenaan,” katanya ketika dihubungi Kosmo! di sini hari ini.
Rozizah berkata, usaha untuk menanggalkan jejari besi itu agak sukar dan mengambil masa lama kerana ia diperbuat daripada besi padu.

Beliau berkata, biasanya operasi menanggalkan cincin yang tersangkut pada jari mangsa hanya mengambil masa kira-kira 15 minit. – K! ONLINE


UPSI edar FAQ bantu salur maklumat
Oleh MOHD RIDZAUDDIN ROSLAN

3 Oktober 2020, 3:12 pm
KUALA LUMPUR- Universiti Pendidikan Sultan Idris (UPSI) mengeluarkan edaran Soalan Lazim (FAQ) bagi memberi maklumat terperinci dan tepat kepada pelajar institut pengajian tinggi (IPT) itu.
Naib Canselor UPSI, Prof. Datuk Dr. Mohammad Shatar Sabran berkata, pendekatan itu diambil ekoran kenyataan akhbar dikeluarkan Kementerian Pengajian Tinggi (KPT) agar semua IPT menangguhkan pendaftaran secara fizikal.
“Kerajaan dan masyarakat bimbang dengan penularan pandemik Covid-19 akhir-akhir ini, malah pelajar memerlukan maklumat yang jelas dan tepat dalam mengikuti pengajian mereka.
“Justeru, FAQ dikeluarkan terbahagi kepada tiga segmen iaitu penangguhan pelajar pulang ke kampus, pengajaran dan pembelajaran serta Pusat Latihan Menhajar dan Industri,”katanya dalam satu kenyataan di sini tadi.
Menurutnya, FAQ terbabit mengandungi 27 soalan dan jawapan sebagai panduan kepada semua pelajar UPSI mendapatkan lebih jelas.
“FAQ itu sudah dimuatkan di laman facebook rasmi universiti supaya semua pelajar mendapat penjelasan yang spesifik dan jelas.

“Kami juga mengambil langkah berhati-hati dalam menguruskan pendaftaran pelajar baharu serta perjalanan kuliah yang paling selamat iaitu secara online demi keselamatan pelajar,” ujarnya. -K! ONLINE


Kerajaan belum mahu laksana PKP
Oleh NOR IDAYU BOSRO

3 Oktober 2020, 4:47 pm
PUTRAJAYA – Kerajaan belum bercadang untuk melaksanakan semula Perintah Kawalan Pergerakan (PKP) di seluruh negara seperti sebelum ini berikutan peningkatan kes jangkitan Covid-19 termasuk rekod kes harian tertinggi sebanyak 287 kelmarin
Menteri Kanan (Keselamatan), Datuk Seri Ismail Sabri berkata, penularan jangkitan Covid-19 dalam negara masih terkawal dengan sebahagian besar melibatkan kes-kes terasing di dalam penjara di Kedah dan Sabah.
“Kita tidak akan mengisytiharkan PKP kerana kalau kita lihat hanya satu hingga tiga kes direkodkan di negeri-negeri lain dan ini bukan perkara yang membimbangkan.
“Kalau ada satu atau dua kes, dan kita nak laksana PKP seluruh negara, sampai bila-bila pun negeri-negeri ini tidak boleh dibuka kerana PKP akan terus dikenakan seluruh negara,” katanya pada sidang akhbar khas di sini hari ini.
Dalam pada itu, Ismail Sabri berkata, hanya 1.18 peratus daripada kira-kira 13,000 individu yang pulang dari Sabah sehingga hari ini lalu didapati positif Covid-19.
“Ramai kata ahli politik dijangkiti Covid-19 tetapi yang balik dari Sabah bukan mereka sahaja tetapi orang ramai yang pulang dari melancong, tugas rasmi, urusan perniagaan dan sebagainya.

“Hanya satu peratus atau 132 daripada pengembara ini didapati positif Covid-19 dan bukan ahli politik semata-mata,” katanya. -K! ONLINE


Jamming Hot Live kembali
Oleh KOSMO!

3 Oktober 2020, 4:17 pm
STESEN radio Hot FM kini kembali menghangatkan penstriman digital melalui Jamming Hot LIVE, sebuah kandungan digital yang paling disukai dan ditonton peminat Hot FM.
Dengan jumlah yang mampu mencapai hampir sejuta tontonan, Hot FM memutuskan untuk menganjurkan kempen Jamming Hot LIVE sebagai satu kesinambungan buat Jamming Hot atas permintaan pendengar Hot FM.
Jamming Hot LIVE bakal menampilkan barisan artis hebat tanah air seperti Loca B, Kaka Azraf, Tuju, Andi Bernadee, Haqiem Rusli, Ernie Zakri, Naim Daniel, Ismail Izzani, Aina Abdul, Faizal Tahir, Hael Husaini dan ramai lagi.
Berkonsepkan persembahan Jamming Hot LIVE boleh distrim secara langsung menerusi FB LIVE Hot FM setiap Isnin hingga Jumaat, pukul 9 malam bermula 5 Oktober ini.
BARISAN artis seperti Loca B, Kaka Azraf, Tuju, Andi Bernadee, Haqiem Rusli, Ernie Zakri, Naim Daniel, Ismail Izzani, Aina Abdul, Faizal Tahir, Hael Husaini dan ramai lagi akan menghiburkan pendengar Hot FM menerusi Jamming Hot LIVE.
Memetik kenyataan Ketua Kandungan Hot FM, Ainul Farhana berkata, Hot FM ingin membawa interaksi mesra secara virtual antara artis dan peminat supaya peminat dapat melepaskan kerinduan kepada persembahan secara langsung artis-artis tanah air.
“Memandangkan kita berada pada era norma baharu, pihak Hot FM berharap konsert secara virtual ini dapat memberikan suasana baru dalam industri hiburan Malaysia, malah, lebih daripada itu kerana penstriman ini juga dapat ditonton oleh peminat di seluruh dunia,” kata Ainul.

Peminat dan pendengar Hot FM yang tidak mahu terlepas untuk menyaksikan Jamming Hot LIVE boleh mengikuti Facebook Hot FM.
Pendengar juga boleh dapatkan maklumat lanjut mengenai Jamming Hot LIVE menerusi laman web dan laman media sosial rasmi Hot FM, www.hotfm.com.my atau YouTube Hot TV dan Instagram/Twitter @hotfm976. – K! ONLINE


108,041 permit umrah dikeluarkan seminggu selepas aplikasi Eatmarna dilancar
Oleh KOSMO!

3 Oktober 2020, 4:33 pm
MEKAH – Kementerian Haji dan Umrah Arab Saudi mengeluarkan sebanyak 108,041 permit umrah dalam tempoh seminggu selepas pihaknya melancarkan aplikasi Eatmarna di sini kelmarin.
Menurut Agensi Berita Saudi, 42,873 daripada jumlah permit tersebut dikeluarkan kepada rakyat tempatan manakala selebihnya iaitu 65,128 diberikan kepada warga asing dari pelbagai negara.
“Sebanyak 16,000 pendaftaran diterima dalam tempoh sejam selepas aplikasi tersebut dilancarkan, manakala jumlah permohonan yang didaftarkan pada minggu pertama ialah sebanyak 309,686.
“Sejumlah 224,929 daripada bilangan permohonan merupakan jemaah umrah dan 84,757 lagi adalah syarikat yang mewakili mereka,” katanya.
Tambah kenyataan tersebut, berdasarkan ketegori umur, jemaah berusia 60 tahun dan ke atas merupakan individu yang paling banyak memohon untuk menunaikan umrah dengan jumlah 35 peratus.
“Manakala individu berumur 31 hingga 40 pula meliputi 26 peratus daripada jumlah keseluruhan pemohon diikuti peringkat usia 20 hingga 30 tahun (17 peratus) dan 41 hingga 50 tahun (14 peratus).

“Jumlah mereka yang berusia 51 hingga 60 tahun merupakan peringkat umur paling sedikit memohon dengan peratusan 8 peratus sahaja,” jelasnya.
Sementara itu, Arab Saudi dijangkan mula menerima kumpulan pertama jemaah umrah pada Ahad,  4 Oktober pukul 6 pagi (waktu tempatan) ini. – Agensi


Setiausaha Politik Menteri Pengajian Tinggi positif Covid-19
Oleh MOHD RIDZAUDDIN ROSLAN

3 Oktober 2020, 3:41 pm
SHAH ALAM – Setiausaha Politik kepada Menteri Pengajian Tinggi, Datin Maizatul Akmam Alawi @ Ad Badawi disahkan positif jangkitan koronavirus (Covid-19) dan kini sedang menjalani rawatan di sebuah hospital di Sabah.
Difahamkan beliau telah disahkan dijangkiti dengan pandemik tersebut ketika berkempen dalam Pilihan Raya Negeri (PRN) Sabah ke-16 baru-baru ini.
Hari ini, Timbalan Menteri Alam Sekitar dan Air, Datuk Dr Ahmad Masrizal Mohamad juga didapati positif Covid-19 selepas ujian kedua dilakukan pada Rabu lepas.
Sebelum ini, beberapa pemimpin parti politik yang turut disahkan positif Covid-19 ialah Ketua Penerangan UMNO, Shahril Hamdan dan Ahli Majlis Tertinggi UMNO, Datuk Razlan Muhammad Rafii.
Selain itu, turut positif ialah Ahli Dewan Undangan Negeri (ADUN) Ayer Limau, Datuk Amiruddin Yusof dan Exco Pertanian, Industri dan Asas Tani negeri Kedah, Azman Nasaruddin.-K! ONLINE


Trafik ke selatan sesak selepas Terowong Menora
Oleh MUHAMAD TARMIZE MOHD NOR

3 Oktober 2020, 3:08 pm
IPOH – Pengguna Lebuh Raya Utara Selatan (PLUS) arah selatan terpaksa berhadapan dengan kesesakan kira-kira lapan kilometer setelah sebuah treler terbabas di Kilometer 264.6 selepas Terowong Menora dekat sini.
Menurut kemaskini yang dimuat naik PLUS dalam laman sosial Twitternya pada pukul 1.51 tengah hari, kerja-kerja pengalihan treler tersebut sedang giat dijalankan.
Menurutnya, laluan kontra juga telah dibuka bagi mengurangkan kesesakan dan PLUS turut meminta pengguna merancang perjalanan mereka.
“Sila patuhi arahan pengawal atau papan tanda trafik di lokasi. Pandu cermat. Terima kasih atas kerjasama,” katanya.
Kerja-kerja pengalihan kenderaan kemalangan di Kilometer 264.6 PLUS arah selatan selepas Terowong Menora itu telah dijalankan sejak pukul 11 pagi tadi. -K! ONLINE


Keanggotaan mencukupi sepanjang SJR Larangan Rentas Daerah
Oleh KOSMO!

3 Oktober 2020, 11:45 am
Oleh IVAN AMIRUL
PENAMPANG – Ketua Polis Daerah Penampang, Deputi Superintendan Mohd Haris Ibrahim memaklumkan pihaknya mempunyai  keanggotaan mencukupi sepanjang penugasan sekatan jalan raya (SJR) Larangan Rentas Daerah bermula hari ini sehingga 16 Oktober depan.
Menurutnya tiada sebarang  halangan berkaitan kekurangan keanggotaan ketika ini memandangkan SJR kali ini hanya melibatkan satu lokasi sahaja iaitu Jalan Lok Kawi-Penampang.
“Dengan kekuatan melibatkan lima keanggotaan terdiri seorang penyelia dan empat anggota untuk setiap penugasan dalam satu masa, kita melihat jumlah anggota yang ada masih mencukupi untuk manjalankan tugas bagi tempoh dua minggu ini.
“Kita sentiasa bersedia dalam menjalankan tugas ini berikutan kita sudah pernah menjalankan tugas sama pada awal Perintah Kawalan Pergerakan (PKP) yang bermula pada bulan Mac tahun ini,” katanya ketika ditemui di lokasi SJR hari ini.
Mengulas lanjut mengenai penugasan berkenaan, Mohd Haris menyatakan SJR di lokasi itu akan dilaksanakan bagi tempoh 24 jam seperti yang diarahkan pucuk pimpinan.

“Perkara utama ditekankan adalah menasihatkan pengguna jalan raya bagi mengurangkan pergerakan untuk tempoh dua minggu dinyatakan kerajaan. Kalau boleh duduklah di rumah sahaja sekiranya tiada sebarang urusan penting.
“Hal ini bertujuan objektif utama kerajaan mengadakan sekatan rentas daerah ialah mahu memutuskan rantai wabak Covid-19,” ujarnya.
Pada masa sama, pihaknya turut mengingatkan orang awam yang memerlukan rentas daerah bagi tujuan kerja agar mendapatkan surat daripada majikan masing-masing selain kebenaran polis untuk tujuan kecemasan.-K! ONLINE


Hamzah dahului senarai penerima pingat kebesaran Sabah
Oleh KOSMO!

3 Oktober 2020, 11:34 am
Oleh IVAN AMIRUL
KOTA KINABALU – Menteri Dalam Negeri, Datuk Seri Hamzah Zainuddin mendahului senarai penerima darjah kebesaran, bintang dan pingat kebesaran negeri Sabah sempena Hari Jadi Rasmi Ke-67 Yang di-Pertua Negeri Sabah, Tun Juhar Mahiruddin hari ini.
Hamzah menerima darjah kebesaran tertinggi Sabah iaitu Seri Panglima Darjah Kinabalu (SPDK) yang membawa gelaran Datuk Seri Panglima.
Turut tersenarai menerima pingat sama adalah Menteri Kanan Keselamatan, Datuk Seri Ismail Sabri Yaakub, Timbalan Ketua Menteri Sabah, Datuk Dr Jeffrey Kitingan dan Setiausaha Kerajaan Negeri Sabah, Datuk Safar Untong.
Dalam pada itu, seramai 33 orang individu tersenarai bagi menerima darjah kebesaran kedua tertinggi Sabah, Panglima Gemilang Darjah Kinabalu (PGDK) yang membawa gelaran Datuk.
Antara penerima termasuklah Peguam Besar Sabah, Brenndon Keith Soh, Pesuruhjaya Polis Sabah, Datuk Hazani Ghazali, Ahli Dewan Undangan Negeri (ADUN) Matunggong, Julita Majungki, ADUN Bingkor, Robert Tawik dan Ketua Parti Pribumi Bersatu Malaysia (Bersatu) Sipitang, Matbali Musah.

Sementara itu, seramai 65 orang menerima pingat Ahli Setia Darjah Kinabalu (ASDK), diikuti Ahli Darjah Kinabalu (ADK) seramai 94 orang, Bintang Setia Kinabalu (BSK) seramai 156 orang, Bintang Kinabalu (BK) seramai 186 orang,
Selain itu, ssramai 133 orang menerima Pingat Perkhidmatan Terpuji (CH) dan seramai 11 penerima Jaksa pendamai (JP).
Secara keseluruhannya, seramai 679 orang penerima darjah kebesaran, bintang dan pingat kehormatan negeri Sabah sempena Hari Jadi Rasmi Ke-67 Yang di-Pertua Negeri Sabah pada tahun ini.
Sempena sambutan berkenaan, hanya istiadat pengurniaan pingat diadakan pada tahun ini yang dijadualkan di Istana Negeri pada jam 9 pagi ini.-K! ONLINE


Mekanik simpan 82 patung berhala hasil curi diberkas
3 Oktober 2020, 11:49 am
KUALA LUMPUR – Sebanyak 82 patung berhala yang dipercayai hasil curi ditemui di rumah seorang mekanik di Batu 5, Jalan Gombak, Wangsa Maju di sini.
Ketua Polis Daerah Cheras, Asisten Komisioner Mokhsein Mohamed Zon berkata, tangkapan dibuat susulan pihaknya menerima laporan berhubung kehilangan satu patung berhala bernilai RM3,000 di sebuah tokong di Kampung Baru Salak Selatan pada Khamis lalu.
Katanya, berdasarkan maklumat pihak polis menahan suspek berusia 44 tahun pada pukul 10 malam di Jalan Gombak, Wangsa Maju pada hari sama laporan dibuat.
“Pemeriksaan lanjut di rumah suspek di Batu 5, Jalan Gombak membawa kepada penemuan 82 patung berhala dan peralatan untuk sembahyang.
“Hasil siasatan mendapati suspek mempunyai tiga rekod lampau berkaitan dadah dan jenayah,” katanya dalam satu kenyataan hari ini.
Menurutnya lagi, motif suspek curi patung berhala itu masih dalam siasatan.

“Kita percaya dengan penahanan suspek itu, beberapa kes berkaitan kecurian patung berhala dapat diselesaikan.
“Suspek direman selama empat sehingga Isnin ini dan kes disiasat mengikut Seksyen 380 Kanun Keseksaan iaitu curi,” ujarnya. – K! ONLINE


Saya mohon maaf – Noraini
Oleh AHMAD SHAHERMAN SHAMSURI

3 Oktober 2020, 1:14 pm
KUALA LUMPUR – Kementerian Pengajian Tinggi mengambil maklum rintihan dan keluhan pelajar serta ahli keluarga mereka susulan keputusan pihak Institusi Pengajian Tinggi (IPT) menangguhkan pendaftaran fizikal.
Menterinya, Datuk Dr Noraini Ahmad berkata, pihaknya berharap agar IPT dapat bersikap wajar, bertimbang rasa dan munasabah dalam menguruskan segala hal yang berbangkit berhubung penangguhan ini.
Menurutnya, kementerian telah berbincang terlebih dahulu dengan semua pihak pengurusan IPT termasuklah Majlis Keselamatan Negara (MKN) dan Kementerian Kesihatan (KKM) sebagai agensi utama dalam pengurusan hal ehwal penularan pandemik.
“Sejajar dengan dasar kerajaan memberi autonomi kepada pengurusan IPT, KPT mencadangkan pendaftaran pelajar baharu dan lama di semua IPT ditangguhkan serta merta.
“Cadangan dibuat susulan peningkatan mendadak kes Covid-19 sejak beberapa hari lalu kerana
peningkatan kes berkenaan adalah di luar jangka,”katanya dalam satu kenyataan di sini hari ini.
Tambah Noraini, kepada pelajar yang sudah tiba di kawasan kampus masing-masing mereka, boleh terus kekal di kampus dan ikuti arahan seterusnya oleh pihak universiti.

“Kepada pelajar yang masih lagi di kediaman atau kampung halaman masing-masing, saya mohon untuk tangguhkan dulu seketika pergerakan untuk pulang ke universiti,” ujarnya.
Pada masa sama, beliau turut memohon maaf atas segala kesulitan yang timbul dan berharap semua pihak dapat bersama-sama membendung penularan wabak Covid-19 ketika ini.-K! ONLINE
Habis


Persatuan Veteran Angkatan Tentera Tidak Berpencen lancar kutipan derma
Oleh KOSMO!

3 Oktober 2020, 2:30 pm
ROHANA MOHD. NAWI
KOTA BHARU – Persatuan Veteran Angkatan Tentera Tidak Berpencen (PVATTB) melancarkan tabung kutipan Derma Tabung Hari Pahlawan hari ini.
PVATTB yang ditubuhkan sejak setahun lalu menyeru kepada bekas tentera yang tidak mempunyai pencen agar menyertai persatuan itu kerana banyak kemudahan disediakan.
Yang Dipertua PVATTB, Che Russ Mamat berkata, tabung kutipan itu pertama kali dilancarkan selepas wujudnya persatuan yang kini disertai hampir 1,000 di seluruh negeri ini.
Katanya, kutipan itu akan diteruskan oleh tujuh cawangan PVATTB di negeri ini selepas menerima surat dari ibu pejabat persatuan di ibu negara.
“Kita berharap kepada semua tentera yang tidak berpencen agar mengambil peluang mendaftar seberapa segera.

“Semua ahli yang berdaftar akan diberi layanan yang istimewa termasuk kos rawatan hospital dan khairat kematian,” katanya.
Tambah Che Russ, semua ahli diminta menghulurkan sumbangan untuk mengisi tabung hari pahlawan yang dilancarkan oleh Jabatan Hal Ehwal (JEV) baru-baru ini dan akan berakhir Disember nanti.-K! ONLINE


Kongsi video JDT dalam stadium, Eyka Farhana kena kecam
Oleh MOHD. HAIKAL ISA

3 Oktober 2020, 11:52 am
KUALA LUMPUR – Pelakon yang juga kekasih pemain bola sepak Johor Darul Ta’zim (JDT), Akhyar Rashid iaitu Eyka Farhana memohon maaf atas keterlanjuran berkongsi video berada dalam stadium ketika perlawanan Liga Super kelab tersebut menentang Sabah malam tadi.
Eyka atau nama sebenarnya, Wan Atiqa Farhana Wan Sarmizi turut menafikan keberadaannya dalam stadium sebagaimana dipersoalkan seorang peminat.
Jelas Eyka, video berkenaan bukan rakaman sendiri sebaliknya merupakan perkongsian daripada ahli keluarga teman lelakinya itu.
EYKA FARHANA meminta netizen tidak salah faham tentang video perlawanan Liga Super JDT lawan Sabah yang dikongsikan malam tadi. Dakwa Eyka, dia sekadar memanjangkan video yang dikongsikan ahli keluarga kekasihnya, Akhyar.
“Video yang dimuat naik itu, Eyka ambil daripada ahli keluarga. Jangan salah faham,” jelas Eyka, 25, menerusi satu perkongsian dalam Insta Story.
Terdahulu, tular apabila seorang pengguna Twitter mempersoalkan tindakan pelakon filem Polis Evo itu kepada akaun Twitter rasmi, Majlis Keselamatan Negara berhubung video yang dimuar naik Eyka.
“Salam @MKNJPM bukan ke penyokong tak dibenarkan masuk ke dalam stadium?,” soal pengguna Twitter tersebut.

Malam tadi, JDT berjaya menumpaskan Sabah 4-1 pada aksi Liga Super di Stadium Sultan Ibrahim, Johor, sekali gus menjulang kejuaraan berkenaan buat tujuh kali berturut-turut dalam sejarah penganjuran. – K! ONLINE


Penonton tertukar dengan Zizi Kirana, Sissy Imann tak kecil hati
Oleh KOSMO!

3 Oktober 2020, 10:58 am
Oleh NURFARHANA MOHAMED
KUALA LUMPUR – “Sumpah saya tidak kecil hati walaupun wanita itu tidak mengenali saya. Saya puji sifat budimannya yang bercakap dengan nada baik walaupun buat silap,” demikian kata penyanyi Sissy Imann berhubung tindakan peminat yang tertukar memanggil dirinya sebagai Zizi Kirana.
Sissy atau nama penuhnya Sissy Imann Mohammad Kamil mengulas lanjut mengenai insiden lucu yang dialami sewaktu memenuhi undangan program Malaysia Hari Ini (MHI) pada Selasa lalu bagi mempromosikan single terbaharu berjudul Bisa Mencinta.
Dalam program tersebut, seorang pemanggil wanita yang dikenali Jamaliah Mohamad dari Taiping, Perak telah menghubungi MHI untuk bertanyakan soalan kepada penyanyi berusia 24 tahun itu.
Bagaimanapun, wanita itu telah tersilap memanggil Sissy sebagai Zizi Kirana iaitu penyanyi lagu EH yang turut menjadi lagu kesukaannya.
Sissy tidak melenting apabila peminat memanggil dirinya Zizi Kirana.
“Saya tak salahkan pemanggil itu. Sebenarnya kalau bukan dalam rancangan siaran langsung, saya pernah alami perkara sama apabila orang tersilap memanggil saya dengan nama penyanyi lain dan keliru dengan lagu nyanyian saya.

“Bezanya insiden baru-baru ini berlaku dalam siaran langsung. Reaksi saya ketika itu juga sangat spontan walaupun sebenarnya susah nak tahan ketawa.
“Mungkin dia teruja panggilannya berjawab. Saya faham bukan senang untuk menembusi panggilan telefon, lebih-lebih dalam program bual bicara seperti MHI.
“Janganlah kecam kakak itu sebab pada saya, dia masih cakap yang baik-baik dan pada akhir perbualannya, dia sempat ucapkan selamat maju jaya pada saya,” tutur Sissy kepada Kosmo Online. – K! ONLINE


Mohammad Mos idam takluk Gunung Wuling Tarako dengan berbasikal
Oleh KOSMO!

3 Oktober 2020, 10:53 am
Oleh MOHD. HUSNI MOHD. NOOR
PUTRAJAYA – Peminat sukan lasak, Mohammad Mos, 43, akan memulakan misi menawan puncak Gunung Wuling Taroko, Taiwan dengan berbasikal esok.
Mohammad yang kini menetap di Taiwan berkata, dia akan menyertai Cabaran Kayuhan Gunung Wuling Taroko bersama peserta terkenal dari seluruh dunia.
Menurutnya, laluan kayuhan sejauh 200 kilometer (km) dengan ketinggian 3,275 meter itu dianggap laluan paling sukar dan berbahaya di dunia oleh peminat sukan berbasikal.
“Saya berpegang dengan semangat dan yakin kayuhan ini dapat lakukannya dengan penuh semangat dan kesungguhan.
“Laluan basikal menuju ke puncak gunung berkenaan paling mencabar dan setiap peserta harus melepasi beberapa fasa termasuk melepasi ujian masa ditetapkan penganjur,” katanya ketika dihubungi Kosmo! hari ini.

Katanya, dia bertekad untuk mencipta rekod sendiri bagi cabaran kayuhan itu dan berharap dapat mengibarkan Jalur Gemilang di puncak gunung berkenaan.
Mohammad berkata, kayuhan itu juga dilakukan sempena Hari Sukan Negara anjuran Perwakilan Malaysia di Taipei yang disambut bulan ini. -K! ONLINE


Safawi Rasid bakal tinggalkan JDT
Oleh KOSMO!

3 Oktober 2020, 12:25 pm
Oleh KHAIRUL MOHD. ALI
JOHOR BAHRU – Kejayaan merangkul kejuaraan Liga Super buat kali ketujuh berturut-turut merupakan satu detik penuh emosi buat pasukan Johor Darul Ta’zim.
Pengendalinya, Benjamin Mora memberitahu, antara yang membangkitkan perasaan itu termasuklah persoalan berhubung masa depan ayam tambatan mereka, Safawi Rasid.
Menurutnya, pihaknya sendiri tidak tahu bilakah kali terakhir pemain tersebut akan menyarung jersi Harimau Selatan.
“Malam ini (semalam) penuh emosi, kita mahu memastikan kemenangan dalam perlawanan akhir liga selaku tuan rumah dan merangkul kejuaraan Liga Super kali ketujuh selain memikirkan Safawi akan meninggalkan kita.
“Kami akan tunggu apa juga keputusannya nanti kerana kita tidak tahu bila dia akan berlepas ke luar negara, tetapi itu merupakan satu perkara baik buat kariernya dalam bola sepak profesional,” katanya.

Beliau berkata demikian dalam sidang akhbar yang diadakan di Stadium Sultan Ibrahim, di sini malam semalam selepas pasukan menundukkan Sabah 4-1 dan dinobatkan sebagai juara Liga Super musim ini.
Selepas perlawanan semalam, Safawi turut kelihatan memakai baju tertera tulisan ‘I will miss JDT Family’ (Saya akan merindui keluarga JDT) menguatkan lagi khabar angin perpindahannya untuk menyertai kelab Portugal, Portimonense SC.
Sementara itu, Mora turut memberitahu kejayaan memenangi perlawanan semalam tidak semudah yang disangka atas beberapa faktor.
“Kemenangan ini bukan mudah, Sabah semalam bermain dengan mentaliti untuk bertahan dan mencari peluang untuk melakukan serangan balas pantas.
“Pada awal permainan agak sukar bagi kami untuk menembusi pertahanan mereka, namun setelah berjaya mendapatkan jaringan pertama, barulah kami berjaya mengawal permainan,” ujarnya.-K! ONLINE


PBS suarakan isu ADUN lantikan Pas kepada PM dan Ketua Menteri
Oleh KOSMO!

3 Oktober 2020, 12:12 pm
Oleh IVAN AMIRUL
KOTA KINABALU – Parti Bersatu Sabah (PBS) sudah menyuarakan pandangan parti kepada Perdana Menteri, Tan Sri Muhyiddin Yassin serta Ketua Menteri, Datuk Hajiji Noor berkaitan cadangan perlantikan wakil rakyat dari Parti Islam SeMalaysia (Pas) ke Dewan Undangan Negeri (DUN) Sabah.
Presidennya, Datuk Seri Dr Maximus Ongkili berkata, kerajaan perlu mengambil berat kebimbangan masyarakat Sabah sekaligus mempertimbangkan implikasi dari segi perundangan serta politik akibat cadangan terbabit.
Maximus yang juga Menteri di Jabatan Perdana Menteri (Hal Ehwal Sabah dan Sarawak) berkata, walaupun PBS adalah rakan kongsi di dalam Gabungan Rakyat Sabah (GRS) namun kami tidak terlibat dalam sebarang perbincangan mengenai peranan Pas dalam kerjasama politik, sama ada dalam kerajaan atau sebaliknya.
“Perbincangan itu adalah di luar kawalan PBS dan diadakan antara Parti Pribumi Bersatu Malaysia (Bersatu) dan Barisan Nasional (BN).
“Bagaimanapun, PBS mengikuti perkembangan mengenai kemungkinan Pas akan menyertai pentadbiran politik negeri melalui media massa dan sosial,” katanya menerusi kenyataan akhbar hari ini.

Dalam pada itu, beliau menyifatkan pandangan mengenai perkara itu hanya sekadar spekulasi berikutan tiada sebarang pengesahan mengenai keputusan kedudukan Pas dalam pentadbiran negeri Sabah dari Ketua Menteri atau GRS setakat ini.
Katanya, sebagai negara demokratik, sesiapa sahaja boleh membentuk parti politik dan mendaftar dengan Jabatan Pendaftaran Pertubuhan (RoS)
“Mana-mana parti yang berdaftar atau rakyat Malaysia yang berkelayakan, boleh bertanding dalam pilihan raya samaada pilihan raya persekutuan atau negeri.
“Di bawah undang-undang Malaysia, tidak ada individu atau persatuan, yang dapat menghalang mana-mana parti politik atau perseorangan dari bertanding dalam pilihan raya selagi layak untuk melakukannya,” jelasnya.
Tambah beliau, tiada asas untuk GRS mempertimbangkan pelantikan Ahli Dewan Undangan Negeri (ADUN) dari Pas memandangkan parti itu tidak bertanding dan tiada memenangi sebarang kerusi DUN dalam pilihan raya negeri (PRN) lalu.
“Saya yakin Ketua Menteri akan mempertimbangkan semua perkara ini, termasuklah mengambil kira kebimbangan dan perkara sensitif dari pelbagai sudut agama di Sabah,” katanya.-K! ONLINE


MB Kedah letak jawatan sebagai Presiden KFA
Oleh KOSMO!

3 Oktober 2020, 10:11 am
PRESIDEN Persatuan Bola Sepak Kedah (KFA), Muhammad Sanusi Md. Nor mengesahkan bahawa beliau sudah menghantar surat peletakan jawatan sebagai presiden persatuan tersebut pada 25 September lalu.
Menurutnya, peletakan jawatan itu akan berkuat kuasa pada 15 Oktober ini.
“Tindakan ini tiada kena mengena dengan isu logo atau nama pasukan Darul Aman FC (DFC) kerana surat peletakan jawatan itu telah saya serahkan lebih awal sebelum perkara berkenaan ditimbulkan pada 30 September lalu.
“Peletakan jawatan itu akan berkuat kuasa pada 15 Oktober ini dengan saya menyasarkan untuk menyelesaikan semua hutang-piutang KFA serta urusan pendaftaran penswastaan pada tarikh tersebut,” katanya di Alor Setar semalam.
Semalam Muhammad Sanusi menerusi satu hantaran di laman Facebook peribadinya memberi bayangan untuk berundur daripada jawatan tersebut yang baru disandangnya pada 12 Julai lalu.
Hantaran tersebut dimuat naik sehari selepas KFA berdepan kecaman penyokong susulan pemilihan nama DFC dan logo bagi proses penswastaan pasukan musim depan yang disifatkan sebagai tidak menepati kehendak serta selera masa kini.

Sementara itu, Sanusi berkata, ketika ini beliau melihat lebih banyak pihak menyokong keputusannya untuk berundur daripada terus memegang tampuk kepimpinan KFA.
“Ramai bagi maklum balas positif terhadap hasrat saya untuk berundur seperti saya nyatakan di Facebook.
“Perkara itu tentunya selari dengan hasrat saya untuk berundur seperti dimaklumkan kepada KFA dalam surat peletakan jawatan yang saya serahkan pada 25 September lalu,” katanya.


Adam mahu lebih agresif pada CEV
Oleh MUHAMMAD RIDUAN MOHD HANAFIAH

3 Oktober 2020, 10:16 am
PELUMBA muda negara, Adam Norrodin bertekad memperbaiki tunggangan terutama di grid pelepasan sekali gus memastikan mampu memberi saingan podium menjelang perlumbaan Kejuaraan Moto2 Eropah (CEV) di Aragon, Sepanyol minggu ini.
Pencapaian terbaik pelumba Liqui Moly Intact SIC Junior ketika ini adalah tempat kelima pada Perlumbaan 1 di Algarve, Portugal Julai lalu.
Pelumba berusia 23 tahun itu kini berada di tangga kelapan carta dengan perbezaan 108 mata berbanding pendahulu dari Itali, Yari Montella yang kini meraih enam kemenangan berturut-turut.
“Saya perlu buat terbaik kerana melakukan kesilapan ketika permulaan perlumbaan di Jerez tempoh hari. Nasib tidak menyebelahi saya dan berharap minggu ini mampu perbaiki masalah itu untuk bersaing dengan kelompok hadapan.
“Pasukan telah melakukan yang terbaik dan saya juga sudah berada di Sepanyol kira-kira sebulan. Saya harap dengan persiapan rapi ini saya mampu raih keputusan terbaik seawal sesi latihan pertama nanti,” katanya ketika dihubungi Kosmo! semalam.
Ditanya mengenai sasarannya minggu ini, Adam menjelaskan, dia mahu memburu podium pertama pasukan.

“Semestinya kami perlu dapatkan podium minggu ini kerana kita mempunyai potensi yang baik untuk menaiki podium. Cuma saya perlu perbaiki kesilapan terdahulu.
“Kita mempunyai pakej yang baik dan mampu meraih keputusan positif pada hujung minggu ini,” ujarnya.
Selain Adam, terdapat dua lagi pelumba negara yang bersaing pada kejuaraan tersebut iaitu Syarifuddin Azman bagi Kejuaraan Remaja Moto3 Dunia dan Muhammad Sharul Ezwan dalam saingan European Talent Cup.


Kebangkitan dramatik AC Milan
Oleh KOSMO!

3 Oktober 2020, 10:15 am
VILA DO CONDE, Portugal – Ketua jurulatih AC Milan, Stefano Pioli berbangga dengan kejayaan anak-anak buahnya yang terpaksa bermandi peluh sebelum berjaya mengesahkan slot mereka dalam peringkat kumpulan Liga Europa musim ini.
Kejayaan itu tidak hadir dengan mudah selepas Milan mencatat kemenangan 9-8 menerusi penentuan sepakan penalti ke atas kelab Portugal, Rio Ave selepas terikat 2-2 dalam tempoh 120 minit aksi playoff Liga Europa di Stadium Arcos awal pagi semalam.
“Sukar untuk menggambarkan perasaan sekarang selepas terpaksa berhempas pulas sepanjang perlawanan bagi memastikan Milan layak ke peringkat kumpulan Liga Europa musim ini.
“Kesabaran dan keyakinan ditunjukkan para pemain dalam penentuan sepakan penalti ini membuktikan kemampuan Milan. Pasukan ini akhirnya berjaya merealisasikan satu matlamat utama untuk musim ini,” kata Pioli.
Milan perlu menunggu sehingga dua minit masa kecederaan dalam separuh masa kedua tambahan untuk menjaringkan gol penyamaan 2-2 pada minit ke-122 bagi mengheret perlawanan ke penentuan sepakan penalti.
Lebih mendebarkan apabila Milan terpaksa mengharungi 24 penentuan sepakan penalti sehingga kedua-dua penjaga gol daripada setiap pasukan juga perlu mengambilnya sebelum Hakan Calhanoglu memastikan kejayaan buat gergasi Itali itu.

Kejayaan itu menyuntik semangat Milan untuk meneruskan momentum kemenangan dalam saingan liga domestik menjelang perlawanan ketiga Serie A menentang Spezia Calcio di Stadium San Siro awal pagi esok. – AGENSI


Nasihin fokus bina karakter pemain
Oleh MUHAMMAD HELMEE RAMLI

3 Oktober 2020, 10:13 am
KETUA jurulatih skuad hoki wanita kebangsaan, Mohd. Nasihin Nubli Ibrahim sedia untuk membentuk karakter baharu setiap pemain bagi memastikan mereka mampu bersaing di pentas tertinggi.
Nasihin yang dilantik oleh Konfederasi Hoki Malaysia (MHC) 18 September lalu menegaskan, karakter serta corak pemikiran pemain perlu berada pada tahap terbaik bagi mencapai visi jangka panjang persatuan tersebut.
Beliau yang akan mengendalikan skuad projek khas wanita mengakui usaha tersebut bakal membuahkan hasil sekiranya semua pemain turut memiliki misi sama sepertinya.
“Persiapan saya adalah untuk bina karakter serta corak pemikiran semua pemain untuk menjadi yang terbaik. Ianya perlu dalam usaha untuk membentuk kerjasama serta kesetiaan kepada pasukan.
“Selain itu, adab setiap pemain dalam pasukan dan staf akan turut dititikberatkan. Saya percaya sedikit perubahan yang kita lakukan ini akan menampakkan hasilnya untuk jangka panjang,” katanya pada sidang akhbar di Stadium Hoki Nasional Bukit Jalil semalam.
Mengulas senarai 30 pemain dipanggil bagi mengikuti latihan pusat bermula Isnin depan, bekas penjaga gol kebangsaan itu berkata, kriteria pemilihannya adalah berdasarkan usia serta kemahiran teknikal setiap pemain.

Katanya, dengan purata usia pemain 21 tahun amat menepati visi MHC yang meletakkan sasaran jangka panjang selain mengakui ada pemain-pemain muda memiliki teknik permainan lebih baik berbanding pemain senior.
“Bagi pasukan wanita, kriteria yang dipilih sudah tentu dari segi kemahiran teknikal, konsistensi serta umur pemain. Umur memainkan peranan penting bagi memastikan kita selari dengan visi jangka panjang MHC.
“Purata umur pemain sekarang adalah 21 tahun, jadi ia sesuai dengan projek 2026. Ketika itu, mereka sudah mencapai usia optimum untuk peringkat antarabangsa,” jelasnya.
Daripada senarai 30 pemain, ia akan dikurangkan kepada 25 pemain pada Januari depan sebelum dipersiapkan bagi menghadapi Kejohanan Trofi Juara-Juara Asia di Donghae, Korea Selatan yang dijadualkan berlangsung 31 Mac hingga 6 April 2021.


Perdana Menteri mempengerusi mesyuarat khas pagi ini
Oleh KOSMO!

3 Oktober 2020, 10:48 am
PUTRAJAYA – Tan Sri Muhyiddin Yassin mempengerusikan Mesyuarat Khas Majlis Keselamatan Negara berkenaan Covid-19 di Bangunan Perdana Putra di sini pagi tadi.
Turut hadir dalam mesyuarat bersama Perdana Menteri itu ialah Menteri Kanan Keselamatan Datuk Seri Ismail Sabri Yaakob, Menteri Kanan Perdagangan Antarabangsa dan Industri Datuk Seri Mohamed Azmin Ali dan Menteri Kanan Kerja Raya Datuk Seri Fadillah Yusof.
Mesyuarat tersebut juga dihadiri Menteri Kanan Pendidikan Dr Radzi Jidin serta menteri-menteri berkaitan.
Hadir sama, Ketua Pengarah Kesihatan Tan Sri Dr Noor Hisham Abdullah, Ketua Polis Negara Tan Sri Abdul Hamid Bador dan Panglima Angkatan Tentera Malaysia (ATM) Jeneral Tan Sri Affendi Buang.
Mengikut laporan Kementerian Kesihatan Malaysia, kes baharu Covid-19 yang dicatatkan semalam adalah sebanyak 287 iaitu jumlah kes harian tertinggi pernah direkodkan sejak permulaan pandemik itu di negara ini.-K! ONLINE


Perebutan naib juara Liga Super bakal sengit
Oleh MUHAMAD ARDIE PUTRA SUHAIMI

3 Oktober 2020, 10:12 am
KETUA jurulatih Kedah, Aidil Sharin Sahak percaya, perebutan status naib juara Liga Super sangat penting dalam misi memastikan slot bagi kejohanan Piala Konfederasi Bola Sepak Asia (AFC) 2021 dapat diraih.
Kata Aidil, situasi itu boleh memberi tekanan, tetapi para pemain harus fokus untuk mengharungi 90 minit penting menentang Melaka United di Stadium Darul Aman malam esok.
“Melaka sudah pasti tidak akan membiarkan kami mengutip mata selepas mereka tewas kepada Sabah minggu lalu dan pasukan perlu pastikan segala strategi dalam usaha merampas kembali kedudukan kedua daripada Perak.
“Bagi saya, kami hanya perlu fokus satu perlawanan ke perlawanan dan tidak perlu terlalu fikir sama ada kita mampu layak ke Piala AFC atau tidak,” katanya dalam satu kenyataan semalam.
Mengulas lanjut, pengendali kelahiran Singapura itu optimis jika pemain mengikut segala arahan taktikal yang cuba diterapkan, enam mata maksimum tidak mustahil untuk diperoleh.
“Seandainya berjaya menang kedua-dua aksi itu, maka pasukan layak ke Piala AFC. Sebab itu saya mahu pemain tenang menghadapi baki saingan menentang Melaka dan Perak nanti.

“Apa yang peting, fokus dan disiplin sangat dititik beratkan dan saya begitu yakin dengan pemain-pemain saya bahawa mereka akan memberikan lebih 100 peratus pada aksi hari Ahad nanti (esok).
“Perlu ingat, kita akan bertemu Perak minggu depan dan mereka mungkin terlebih dahulu keciciran mata apabila bertemu dengan Pahang esok (malam ini) sekali membuka ruang buat pasukan Kedah,” katanya.


Pendaftaran kemasukan pelajar UMT dan UniSZA secara dalam talian
Oleh MOHD AZLI ADLAN

3 Oktober 2020, 10:37 am
KUALA TERENGGANU – Universiti Malaysia Terengganu (UMT) dan Universiti Sultan Zainal Abidin (UniSZA) menangguhkan pendaftaran secara fizikal kemasukan pelajar bagi sesi kemasukan 2020/21 di kampus masing-masing di Kuala Nerus.
Berdasarkan kenyataan yang dikeluarkan Pejabat Komunikasi Korporat UMT dan UniSZA, proses pendaftaran pelajar baharu dan lama kedua-dua institusi pengajian tinggi (IPT) tersebut kini dilaksanakan secara dalam talian.
Ia selaras dengan saranan Kementerian Pengajian Tinggi semalam agar pendaftaran secara bersemuka pelajar-pelajar baharu dan lama ke semua kampus IPT di seluruh negara ditangguhkan berikutan peningkatan kes penularan Covid-19 di seluruh negara.
Sementara itu, Naib Canselor UMT, Prof. Datuk Dr. Nor Ainie Mokhtar berkata, pelajar yang sudah tiba awal boleh kekal di dalam kampus dan segala keperluan mereka akan dibantu pengurusan universiti.
Beliau berkata, pelajar yang mendaftar secara dalam talian pula masih perlu kembali ke dalam kampus UMT mengikut prosedur yang bakal dimaklumkan pada masa terdekat.
“Buat masa ini, pengajaran dan pembelajaran dilakukan secara dalam talian manakala semua program atau aktiviti melibatkan himpunan di dalam kampus ditangguhkan buat sementara waktu.

“Pelajar digalakkan sentiasa merujuk saluran Telegram Crisis Preparedness Response Center, Kementerian Kesihatan Malaysia yang dikemaskinikan setiap hari,” katanya di sini hari ini. – K! ONLINE


Kane pacu Spurs ke Liga Europa
Oleh KOSMO!

3 Oktober 2020, 10:20 am
LONDON – Bintang Tottenham Hotspur, Harry Kane membuktikan ketajamannya apabila meledak hatrik membantu pasukan itu membelasah Maccabi Haifa 7-2 pada aksi playoff Liga Europa di Stadium Tottenham Hotspur awal pagi semalam.
Kecemerlangan ‘mesin gol’ skuad antarabangsa England itu menyaksikan Spurs berjaya mengesahkan slot dalam peringkat kumpulan Liga Europa musim ini.
Pengurus Spurs, Jose Mourinho, 57, teruja dengan kecemerlangan Kane, 27, dalam perlawanan itu yang turut menyaksikan Giovani Lo Celso berjaya meledak dua jaringan selain satu gol masing-masing daripada Lucas Moura dan Dele Alli.
“Kane sudah terlalu banyak menjaringkan hatrik buat Spurs, malah saya sendiri tidak percaya dia menyimpan setiap bola perlawanan di kediamannya.
“Saya gembira kerana Kane sentiasa berjaya menemui sentuhan penyudahnya. Tiada apa yang perlu saya ulas mengenai perlawanan ini kerana secara keseluruhannya saya amat berpuas hati,” katanya.
Kemenangan bergaya itu secara tidak langsung melegakan Mourinho selepas beliau mengesahkan pemain sayap sensasi Korea Selatan, Son Heung-min tidak dapat diturunkan dalam beberapa perlawanan selepas ini kerana masalah kecergasan.

Aksi seterusnya menyaksikan Spurs bakal membuat perhitungan dengan bekas kelab Mourinho iaitu Manchester United pada aksi Liga Perdana Inggeris di Stadium Old Trafford malam esok. – AFP


Mata Orang Asli Indonesia berwarna biru
Oleh KOSMO!

3 Oktober 2020, 10:15 am
JAKARTA – Satu puak Orang Asli di sebuah pulau di Indonesia didapati memiliki anak mata berwarna biru terang disebabkan oleh satu keadaan mutasi genetik yang menjejaskan pigmentasi, dipanggil sindrom Waardenburg.
Akhbar Daily Mail melaporkan sindrom Waardenburg lazimnya dikesan pada setiap seorang individu daripada nisbah 42,000 orang di seluruh dunia.

Sindrom itu membuatkan kedua-dua anak mata atau salah satu daripada berwarna biru terang. Keadaan itu juga dikatakan boleh menyebabkan penghidapnya hilang pendengaran.
Sebilangan kaum Orang Asli Buton yang menetap di Pulau Buton, tenggara Sulawesi dikesan mempunyai keadaan sama.
Seorang ahli geologi dari Jakarta, Korchnoi Pasaribu merakam gambar Orang Asli Buton bermata biru itu semasa dia melawat pulau berkenaan pada 17 September lalu.

Korchnoi, 38, juga seorang jurugambar sudah membuat rakaman kehidupan di kawasan pedalaman Indonesia sejak September 2019, memberi fokus kepada puak-puak Orang Asli dan warisan kebudayaan mereka.

“Saya sebenarnya seorang ahli geologi, menggali nikel. Fotografi ialah hobi saya. Mata berwarna biru cukup unik dan cantik selain menjadi inspirasi saya,” katanya.
Pulau Buton merupakan pulau ke-19 terbesar di Indonesia dengan ukuran keluasan 440,298 hektar. Sebahagian besar pulau itu dilitupi hutan hujan. Pulau itu didiami kira-kira 450,000 penghuni. – Agensi


Hampir 100 juta tontonan, video Alyssa Dezek tertinggi dalam YouTube
Oleh MOHD. HAIKAL ISA

3 Oktober 2020, 10:32 am
KUALA LUMPUR – Bukan Sufian Suhaimi, Aiman Tino atau juga Nabila Razali tetapi seorang penyanyi cilik bernama Alyssa Dezek hari memecah rekod sebagai pemilik video muzik dengan jumlah tontonan tertinggi sebanyak 98 juta tontonan dalam YouTube.
Alyssa, 12, meraih catatan tersebut menerusi menerusi video muziknya bertajuk, Lagu Untuk Kamu.
Video muzik Alyssa Dezek berjudul Lagu Untuk Kamu mengalahkan populariti Di Matamu oleh Sufian Suhaimi.
“Alhamdulillah, 98 juta tontonan di YouTube Lagu Untuk Kamu. Terima kasih kepada semua orang yang menyokong Alyssa,” tulis Alyssa melalui satu perkongsian dalam Instagram.
Pada masa sama, akaun YouTube Alyssa kini mengumpul 3.56 juta pengikut, sekali gus menduduki senarai 10 teratas akaun YouTube paling ramai pengikut di Malaysia.
Sebelum ini, video muzik Di Matamu nyanyian Sufian Suhaimi mencatat jumlah tontonan tertinggi bagi kategori lagu Melayu dan artis tempatan dalam saluran YouTube. Video tersebut kini memiliki 72 juta tontonan.
Untuk rekod, akaun YouTube paling ramai pengikut di Malaysia ialah Les Copaque Production dengan 11.8 juta, diikuti Monsta (6.25 juta), PlataBush (4.96 juta), Didi & Friends – Lagu Kanak-Kanak (4.38 juta) dan TV3MALAYSIA Official (4.03 juta).

Alyssa yang berada di tangga kelapan dengan jumlah 3.56 juta pengikut merupakan YouTuber tempatan paling ramai pengikut bagi kategori akaun persendirian.
Les’ Copaque Production merupakan saluran YouTube paling popular di Malaysia dengan jumlah tontonan untuk keseluruhan video dianggarkan lebih 3.4 bilion tontonan, manakala video Upin & Ipin Mengaji – Alif Ba Ta pula menjadi video tempatan paling banyak tontonan dengan 216 juta tontonan dalam YouTube. – K! ONLINE


Lelaki ditemui lemas ketika menjala ikan
Oleh KOSMO!

4 Oktober 2020, 8:07 pm
Oleh IVAN AMIRUL
TUARAN – Mayat seorang lelaki tempatan ditemui selepas dihanyutkan arus deras ketika keluar menjala ikan di Sungai Kiulu malam semalam.
Dalam kejadian sekitar 7.28 pagi tadi, mayat Benjamin Yunus, 47, ditemui kira-kira satu kilometer dari lokasi mangsa dipercayai hilang.
Ketua Balai Bomba dan Penyelamat (BBP) Daerah Tuaran, Abdul Qawie Abdul Gapar berkata, penduduk menemui mayat mangsa di celah timbunan batang buluh di tepi sungai berkenaan yang terletak berhampiran sebuah sekolah menengah.
“Operasi mencari dan menyelamat (SAR) dimulakan pihak dengan bantuan orang awam sejak pukul 8.27 pagi selepas menerima panggilan kecemasan.
“Seramai lapan anggota bersama satu jentera dan kenderaan utiliti Unit Bantuan Perkhidmatan Kecemasan (EMRS) diarahkan ke lokasi kejadian bagi melaksanakan SAR.

“Bagaimanapun, pasukan penyelamat menerima maklumat menyatakan mangsa sudah ditemui orang awam sekitar pukul 8.46 pagi.
“Mayat mangsa yang menetap di Kampung Poturidong, Kiulu diserahkan kepada pihak polis untuk tindakan lanjut,” katanya dihubungi.
Terdahulu, Abdul Qawie berkata,  pengadu yang juga ahli keluarga mangsa memaklumkan mangsa tidak kembali ke rumah selepas keluar menangkap ikan pada pukul 9 malam semalam.
Sementara itu, Ketua Polis Daerah Tuaran, Deputi Superintendan Mohd Hamizi Halim mengesahkan kejadian.
“Mayat mangsa dihantar ke Hospital Tuaran bagi bedah siasat dan kes masih dalam siasatan,” katanya. K! ONLINE.


Pencemaran disyaki dari Sungai Batang Benar, NS
Oleh MOHD YUNUS YAKKUB

4 Oktober 2020, 11:38 pm
SHAH ALAM – Loji Rawatan Air (LRA) Sungai Semenyih dan Bukit Tampoi yang terpaksa dihenti tugas dikesan berpunca daripada pencemaran di Sungai Batang Benar, Negeri Sembilan.
Menteri Besar Selangor, Datuk Seri Amirudin Shari dalam ciapan twitter rasminya memaklumkan punca pencemaran tersebut adalah sejauh 30 kilometer dari LRA Sungai Semenyih.

“Saya telah berhubung dengan Menteri Besar Negeri Sembilan, Datuk Seri Aminuddin Harun untuk bersama menyelesaikan isu ini,” katanya.
Terdahulu, beliau telah melawat LRA Sungai Semenyih bagi meninjau situasi pencemaran bersama Menteri Alam Sekitar dan Air , Datuk Seri Tuan Ibrahim Tuan Man.
“Saya mohon maaf terpaksa keluar dari kuarantin malam ini untuk menyelesaikan isu pencemaran yang memberi kesan pd rakyat Selangor.
“Namun saya mengambil langkah berjaga-jaga dengan memakai ‘face shield’, ‘face mask’ juga kedua-dua ujian saringan saya menunjukkan keputusan negatif,” ciapnya lagi.

Sementara itu, Lembaga Urus Air Selangor dalam kenyataan malam ini memberitahu, bau sehingga 4 ton dikesan di muka sauk LRA Sungai Semenyih dan 3 ton di Bukit Tampoi.
“LUAS telah mengaktifkan Kod Merah berdasarkan Manual Kecemasan Pencemaran Sumber Air bagi siasatan
secara menyeluruh di kawasan terlibat.
“Pihak Badan Kawal Selia Air Negeri Sembilan (BKSA N9) juga telah dimaklumkan untuk bersama-sama menjalankan siasatan di kawasan Negeri Sembilan,” katanya.
Kosmo! Online melaporkan seramai 309,605 akaun pengguna di 273 kawasan akan mengalami gangguan bekalan air tidak berjadual melibatkan 4 wilayah iaitu wilayah Petaling, Hulu Langat, Kuala Langat dan Sepang. -K!ONLINE


309,605 pengguna terjejas LRA Sungai Semenyih, Bukit Tampoi henti tugas
4 Oktober 2020, 9:13 pm
KUALA LUMPUR-Loji Rawatan Air (LRA) Sungai Semenyih dan Bukit Tampoi terpaksa dihenti tugas sepenuhnya ekoran insiden pencemaran air mentah di Sungai Semenyih yang menjadi sumber air mentah ke loji-loji ini.
Ekoran henti tugas itu, Pengurusan Air Selangor Sdn. Bhd. (Air Selangor) memaklumkan, seramai 309,605 akaun pengguna di 273 kawasan akan mengalami gangguan bekalan air tidak berjadual melibatkan 4 wilayah iaitu wilayah Petaling, Hulu Langat, Kuala Langat dan Sepang.
“Air Selangor telah melaporkan insiden ini kepada Lembaga Urus Air Selangor (LUAS) dan tindakan untuk mengenal pasti punca pencemaran air mentah di sepanjang Sungai Semenyih dan anak-anak sungai di sekitar Sungai Semenyih sedang giat dijalankan.
“Pada masa ini pihak kami masih belum dapat menjangkakan tempoh masa pengoperasian semula loji dan pemulihan bekalan,” menurut Air Selangor dalam satu kenyataan yang dikeluarkan hari ini.
Katanya, Air Selangor akan memaklumkan perkembangan berkaitan dengan insiden ini dari semasa ke semasa menerusi semua medium khususnya media massa.
Syarikat itu juga telah mengaktifkan Pelan Tindakan Kecemasan (ERP) bagi menggiatkan bantuan kepada pengguna-pengguna yang terjejas ekoran insiden tersebut. -K! ONLINE


[VIDEO] Azzam Sham juara Big Stage 2020
Oleh NUR EMIRA SAIZALI

4 Oktober 2020, 11:41 pm
PUTRAJAYA – Selepas lapan minggu berjuang di pentas Big Stage 2020 (BS2020), Azzam Sham diumumkan sebagai juara musim ketiga pada konsert akhir di Pusat Konvensyen Antarabangsa Putrajaya sebentar tadi.
Kemenangan tersebut menyaksikan Azzam, 23, membawa pulang wang tunai bernilai RM100,000 beserta trofi sumbangan Astro.
Dalam persembahannya malam tadi, pemilik nama penuh Muhammad Azzammuddin Lop Hisham itu berjaya memperolehi markah 67.85 peratus daripada para juri.
Pada pentas akhir sebentar tadi, Azzam Sham mendendangkan lagu Aku Bidadari Syurgamu (Datuk Siti Nurhaliza) dan Grenade (Bruno Mars).

Kemenangan Azzam tersebut sekali gus meletakkan Usop di tempat kedua dan berjaya membawa pulang hadiah wang tunai RM50,000.
Manakala, tempat ketiga pula menjadi milik Qody Rany dan menerima wang tunai berjumlah RM25,000.

Tempat keempat dan kelima dimenangi Dinie Rashid dan Fadh Majid.
Dinie membawa pulang wang tunai RM10,000 manakala Fadh Majid RM5,000.
Konsert akhir Big Stage yang dihoskan Alif Satar dan Sherry Al Hadad menampilkan Ajai, Faizal Tahir, Dayang Nurfaizah dan Misha Omar sebagai juri, manakala Presiden Netizen pula kekal dipegang Elly Mazlein.
Pentas akhir BS2020 juga buat pertama kali menyaksikan finalis dibarisi hanya peserta lelaki. – K! ONLINE

[VIDEO] Selepas lapan minggu berjuang di pentas Big Stage 2020 (BS2020), Azzam Sham diumumkan sebagai juara musim ketiga pada konsert akhir di Pusat Konvensyen Antarabangsa Putrajaya sebentar tadi.
Berita penuh klik https://t.co/cMZuvmfxSj
Video oleh NUR EMIRA pic.twitter.com/w2vpre9f8p
— Kosmo! Online (@kosmo_online) October 4, 2020


[KEMASKINI] Celcom sediakan data percuma 6 jam
4 Oktober 2020, 9:14 pm
KUALA LUMPUR- Celcom akan menyediakan data secara percuma selama enam jam kepada penggunanya dengan tidak menolak penggunaan data daripada kuota langganan bermula 6 petang hingga 12 malam ini.
Dalam satu kenyataan, syarikat telekomunikasi itu berkata, ia sebagai token penghargaan atas kesabaran para pelanggan.
Terdahulu, rangkaian itu mengalami insiden teknikal sehingga mengganggu penggunaan panggilan, sistem pesanan ringkas, dan internet di seluruh negara.
“Semua perkhidmatan berjaya dipulihkan secara berkala pukul 6 petang tadi.
“Kami ingin meminta maaf kepada semua pelanggan atas kesulitan yang dialami, memandangkan mereka tidak boleh membuat panggilan dan mengakses internet,” menurut kenyataan itu. -K! ONLINE
Artikel berkaitan : Celcom alami masalah teknikal


Cawangan OCBC terus dibuka pada hujung minggu
Oleh KOSMO!

4 Oktober 2020, 8:32 pm
KUALA LUMPUR – OCBC Bank (Malaysia) Bhd. (OCBC Bank) akan terus membuka sebahagian daripada cawangannya pada Sabtu dan Ahad sepanjang bulan ini bagi memberi kemudahan kepada pelanggan yang memerlukan bantuan bayaran balik pembiayaan.
Cawangan OCBC di Cheras, Kajang, Kepong, Klang, Petaling Jaya, Puchong dan Subang Jaya akan dibuka dari pukul 10 pagi sehingga 4 petang pada Sabtu, manakala cawangan Melaka and Taman Molek dibuka bermula pukul 10 pagi sehingga 4 petang pada Sabtu dan Ahad.
Pelanggan OCBC Al-Amin Bank Bhd. juga boleh mengunjungi cawangan tersebut bagi membincangkan pilihan sokongan kewangan mereka.
Ketua Pegawai Eksekutif OCBC Bank, Datuk Ong Eng Bin berkata, pihaknya sedar akan keperluan membuka cawangan pada hari minggu untuk memudahkan golongan memerlukan memohon bantuan kewangan pasca tempoh moratorium automatik.
“Pelanggan yang masih memerlukan sokongan pasca moratorium dialu-alukan untuk hadir ke cawangan ini pada hari minggu selain boleh memohon menerusi online atau telefon,” katanya menerusi siaran akhbar yang dikeluarkan di sini semalam.


Mati dihempap runtuhan rak bertingkat pasar raya
Oleh KOSMO!

4 Oktober 2020, 10:25 pm
BRASILIA – Seorang pekerja maut selepas dihempap beberapa rak barangan bertingkat di dalam sebuah pasar raya di utara Brazil, lapor Daily Mail hari ini.
Seramai lapan individu termasuk pekerja dan pelanggan disahkan cedera dalam insiden di dalam Pasar Raya Mateus Atacarejo Mix di bandar Sao Luis, malam Jumaat lalu.
Mangsa yang disahkan meninggal dunia dikenal pasti sebagai Elane de Oliveira Rodrigues, 21, dan baru memulakan kerja di situ kira-kira tiga bulan lalu.
Rodrigues sedang menyusun barang di laluan antara rak sebelum runtuhan berlaku yang menyebabkan dia tertimbus di bawah pelbagai barangan termasuk makanan dan peralatan mesin logam.

Enam mangsa yang berada di tempat sama didapati cedera dan diselamatkan petugas kecemasan. Mereka dibawa ke hospital sebelum dibenarkan pulang.
Dua mangsa lain yang diselamatkan orang ramai, mengalami luka melecet dan dibenarkan pulang ke rumah dari lokasi kejadian.

Insiden berlaku semasa gedung peruncitan itu dipenuhi pelanggan kira-kira pukul 8.15 malam (waktu tempatan).

https://videos.dailymail.co.uk/video/mol/2020/10/04/7595596433966579998/640x360_MP4_7595596433966579998.mp4
Rakaman kamera litar tertutup menunjukkan susunan rak bertingkat penuh dengan pelbagai produk itu jatuh seperti teori kesan domino.
Orang ramai melarikan diri sebalik melihat runtuhan berlaku kemudian bergegas kembali untuk mencari mana-mana mangsa di bawah timbunan barangan dan rak.
Seorang lelaki dilihat menarik seorang kanak-kanak kecil dari bawah runtuhan rak dan mendukung membawanya keluar.

Orang ramai membentuk rantaian manusia dan membantu memindahkan barangan untuk membantu pencarian mangsa di bawah runtuhan.
Pasukan anggota bomba, polis dan perkhidmatan ambulans (SAMU) bergegas ke lokasi selepas menerima laporan.
Kumpulan Mateus dalam satu kenyataan berasa kesal dengan insiden itu dan bersedia menghulurkan bantuan kepada mana-mana mangsa.

Kumpulan Mateus ialah pengendali rantaian pasar raya terbesar di bandar itu. Pihak pengurusan kemudiannya mengesahkan salah seorang kakitangannya terbunuh dalam kejadian itu.
Satu siasatan penuh sedang dijalankan oleh pegawai keselamatan dan kesihatan serta polis. – Agensi


Jatuh gaung daki Gunung Pulai
Oleh KOSMO!

4 Oktober 2020, 10:21 pm
Oleh MOHAMAD FAIZAL HASHIM
JOHOR BAHRU – Dua lelaki cedera parah selepas terjatuh ke dalam gaung sedalam 50 meter di Air Terjun Gunung Pulai, Kulai, tengah hari tadi.
Dalam kejadian itu, mangsa, Mohamad Shafiq Sahit, 32, patah kaki kiri serta mengalami luka di bahagian tangan dan muka manakala rakannya, Ibrahim P. Mosar, 38, cedera di bahagian kepala, pinggang dan kaki kiri.
Menurut Komander Operasi, Bahtiar Selamat, pusat gerakan operasi (PGO) negeri menerima panggilan kecemasan mangsa jatuh gaung di Air Terjun Gunung Pulai pada pukul 12.18 tengah hari.
Katanya, sebuah jentera LFRT Dan sebuah kenderaan pacuan empat roda dari Balai Bomba dan Penyelamat (BBP) Kulai dengan kekuatan 11 orang dikejarkan ke tempat kejadian sejurus panggilan kecemasan diterima.
“Setibanya Pasukan Keluaran Operasi (PKO) di lokasi kejadian, didapati terdapat dua orang mangsa telah jatuh ke gaung yang berkedalaman 50 meter dan mangsa dijumpai dalam keadaan cedera.

“Tindakan operasi menyelamat mangsa menggunakan tali menyelamat dan dua unit alat pengusung. Mangsa diserahkan kepada pihak Hospital Kulai untuk tindakan selanjutnya,” katanya dalam satu kenyataan hari ini.
Bahtiar berkata, kedua-dua mangsa berada di tempat kejadian untuk mendaki gunung berkenaan sebelum ditimpa malang.
Katanya, operasi menyelamat mengambil masa hampir tiga jam dan ditamatkan kira-kira pukul 3.40 petang.-K! ONLINE


Nenek Zizan selamat dikebumikan
Oleh KOSMO!

4 Oktober 2020, 9:19 pm
Oleh NIK NUR IZZATUL HAZWANI NIK ADNAN
DUNGUN – Nenek pelawak terkenal tanahair, Zizan Razak meninggal dunia kerana hipoglesimea iaitu kekurangan gula dalam badan di Hospital Dungun di sini hari ini.
Allahyarham Zainoon Abdullah, 81, yang menderita penyakit radang hati sejak tiga bulan lalu menghembuskan nafas terakhir pada pukul 11.57 pagi.
Zizan atau nama sebenarnya Muhammad Razizan Abdul Razak, 36, berkata, dia menerima panggilan daripada bapa saudaranya memaklumkan berita sedih pemergian neneknya pada pukul 12 tengah hari tadi.
“Saya bergegas pulang ke kampung di Kampung Gong Pasir, Dungun dan terpaksa meninggalkan program akhir The Masked Singer yang dijadualkan berlangsung malam ini.
“Sebenarnya saya dan keluarga baru sahaja tiba di Kuala Lumpur pada pukul 6 pagi tadi selepas melawat nenek di hospital,” katanya sebak ketika ditemui di Tanah Perkuburan Islam Kampung Gong Pasir di sini hari ini.

Zainoon
Zizan berkata, dia masih terkenang detik terakhir bersama neneknya di hospital sebelum berangkat pulang pada pukul 2 pagi tadi.
Ceritanya, dia dan keluarga hanya boleh menjenguk neneknya yang terlantar di luar pintu bilik wad demi mematuhi prosedur operasi standard ditetapkan pengurusan hospital.
“Sebelum balik, saya laung (panggil) nama nenek dan memberitahu hendak pulang, dia menggagahkan diri cuba membuka mata,” katanya.
Bercerita lanjut, Zizan memberitahu, kesihatan neneknya merosot setelah disahkan menghidap radang hati pada tiga bulan lalu.
“Kami sekeluarga setuju nenek tidak menjalani rawatan kimoterapi kerana usianya yang sudah lanjut.
“Sebaliknya kami berikhtiar mengubati sakit nenek dengan secara rawatan homeopati. Keadaan beransur sembuh namun tahap kesihatan kembali merosot kira-kira tiga minggu lalu menyebabkan dia hilang selera makan dan badan susut,” katanya.
Zizan berkata, Allahyarham Zainoon selamat dikebumikan di sebelah pusara suaminya, Ibrahim Ismail di Tanah Perkuburan Islam Kampung Gong Pasir di sini pada pukul 5.30 petang tadi. – K! ONLINE


Lelaki kudung mati digilis kereta api
Oleh KOSMO!

4 Oktober 2020, 9:34 pm
BANGKOK – Seorang lelaki yang belum dikenal pasti identitinya terbunuh selepas digilis sebuah kereta api di daerah Huay Thalaeng, wilayah Nakhon Ratchasima di Thailand hari ini, lapor portal berita Bangkok Post.
Kapten Polis Noppadol Klawacha di Huay Thalaeng berkata, pasukan polis dan anggota penyelamat dari pejabat kerajaan Hook 31 bergegas ke lokasi selepas menerima maklumat kejadian kira-kira pukul 2 pagi tadi.
Mayat lelaki dianggarkan berumur 50 hingga 55 tahun itu ditemui dalam keadaan terputus dua di kawasan landasan kira-kira 200 meter dari Stesen Kereta Api Huay Thalaeng.
Mangsa digilis kereta api yang dalam perjalanan Bangkok-Ubon Ratchathani. Tiada dokumen pengenalan diri ditemui pada mangsa.
Tiada maklumat sama ada mangsa terjatuh dari kereta api itu atau sedang melintas landasan ketika digilis.
Sumber menyatakan mangsa sebenarnya kudung sebelah kaki. Polis sedang menyiasat identiti mangsa dan punca kemalangan. – Agensi


Mat motor tutup jalan dikompaun RM167, 000
Oleh KOSMO!

4 Oktober 2020, 5:53 pm
Oleh DIYANATUL ATIQAH ZAKARYA
MELAKA – Tindakan berani “mat motor” menutup laluan jalan raya utama untuk dijadikan litar lumba haram di Kandang dekat sini membawa padah apabila kesemua mereka dikenakan kompaun berjumlah RM167, 000, malam tadi.
Kompaun tersebut dikeluarkan oleh polis trafik negeri atas kesalahan mengingakari arahan Perintah Kawalan Pergerakan Pemulihan (PKPP) dalam Op Samseng Jalanan yang dijalankan di Lebuh Alor Gajah-Melaka Tengah-Jasin (AMJ) Kandang.
Menurut Ketua Jabatan Siasatan dan Penguatkuasaan Trafik (JSPT) negeri, Superintendan Hasan Basri, dalam operasi berlangsung selama tiga jam berakhir pukul 2.30 pagi itu, kesemua yang ditahan berusia dari 15 tahun sehingga 20-an.
“Kesemua 167 penunggang ditahan ketika sedang berkumpul bagi menyaksikan aktiviti haram motosikal yang dipercayai dianjurkan pada setiap malam Sabtu.
“Mereka ini berkumpul dan sengaja menyusun motosikal di persimpangan lampu isyarat Kandang bagi menyediakan laluan untuk membolehkan beberapa motosikal membuat aksi pusingan dalam bulatan,” katanya ketika ditemui di Ibu Pejabat Polis Daerah (IPD) Melaka Tengah di sini, tadi.

Katanya, selain mengeluarkan sebanyak 679 saman, pihaknya turut mengenakan kompaun sebanyak RM1, 000 kepada setiap penunggang yang ditahan kerana ingkar arahan PKPP.
Jelasnya, daripada 167 yang ditahan seramai 75 penunggang juga didapati adalah pelajar sekolah termasuk pelajar Institut Pengajian Tinggi (IPT).
“Daripada jumlah itu tujuh penunggang akan direman mengikut Seksyen 42(1) Akta Pengangkutan Jalan (APJ) 1987 dan seorang dibawah Seksyen 108 akta sama kerana menggunakan nombor plat palsu.
“Manakala semakan turut mendapati seramai 14 penunggang yang ditahan juga mempunyai lebih daripada dua waran selain 64 buah motosikal disita,” katanya.
Mengulas lanjut, Hasan Basri memberitahu, ketika operasi dijalankan, kira-kira 100 penunggang bertindak melarikan diri, bagaimanapun gagal selepas motosikal tersadai di dalam sawah berdekatan.
“Mereka sangkakan itu laluan tikus, namun beberapa anggota kita telah bersiap sedia menahan mereka di kawasan sawah dan akhirnya motosikal ditunggangi tersadai selepas tersangkut di dalam tanah berselut.
“Sebanyak 10 penunggang berjaya melarikan diri selepas meninggalkan motosikal masing-masing di dalam sawah dan kesemua kenderaan ini telah dibawa ke IPD untuk tindakan lanjut,” katanya.
Jelasnya, penunggang yang tidak mempunyai lesen hanya akan dibebaskan selepas ibu bapa atau penjaga datang dan saman akan dikeluarkan kepada mereka.
Tambahnya, antara kesalahan lain yang dilakukan adalah ubah suai, tiada cermin sisi dan nombor plat tidak mengikut spesifikasi.
“Seorang pekerja kilang pula dikenakan sebanyak 18 saman atas pelbagai kesalahan dan dia mendakwa hanya datang ke lokasi untuk menyaksikan perlumbaan,” katanya. – K! ONLINE.


Kakitangan positif Covid-19, UniSZA ditutup tiga hari
Oleh MOHD AZLI ADLAN

4 Oktober 2020, 5:46 pm
KUALA NERUS – Universiti Sultan Zainal Abidin (UniSZA) ditutup selama tiga hari sehingga Rabu ini selepas seorang kakitangannya disahkan Covid-19 hari ini.
Naib Canselor UniSZA, Prof. Datuk Dr. Hassan Basri Awang Mat Dahan berkata, semua kakitangan UniSZA juga diarahkan untuk bekerja dari rumah sepanjang tempoh penutupan itu.
Beliau memberitahu, ia membolehkan aktiviti disinfeksi secara menyeluruh dilakukan di seluruh kampus UniSZA iaitu Gong Badak di sini; Tembila, Besut dan Perubatan, Kuala Terengganu.
“Begitupun, kakitangan UniSZA yang bekerja di perkhidmatan perlu seperti keselamatan, kesihatan, kewangan, hal ehwal pelajar dan kolej kediaman dikecualikan daripada arahan bekerja dari rumah itu.
“Kebajikan semua 584 pelajar yang menghuni semua kolej kediaman UniSZA juga sentiasa dijamin. Pengajaran dan pembelajaran tetap diteruskan secara dalam talian sepanjang tempoh tiga hari penutupan kampus ini,” katanya menerusi satu kenyataan di sini hari ini.
Hassan Basri menjelaskan, kakitangan UniSZA terlibat dipercayai terdedah dengan Covid-19 setelah menaiki pesawat sama dengan seorang individu yang disahkan positif pandemik tersebut baru-baru ini.

“Kakitangan UniSZA itu menaiki pesawat berkenaan untuk kembali ke Kuala Terengganu setelah menghadiri mesyuarat di Kuala Lumpur manakala individu positif Covid-19 itu pula pulang dari Sabah.
“Beliau telah diarahkan untuk menjalani ujian saringan di Hospital Sultanah Nur Zahirah, Kuala Terengganu dan kini ditempatkan di Hospital Hulu Terengganu untuk rawatan setelah disahkan positif Covid-19,” katanya.
Dalam perkembangan sama, Hassan Basri memberitahu, seramai 14 kakitangan UniSZA lain yang telah dikenalpasti sebagai kontak rapat pesakit itu juga telah ditempatkan di sebuah pusat kuarantin di daerah ini. – K! ONLINE


Shafie beri penghormatan terakhir kepada mendiang VK Liew
Oleh KOSMO!

4 Oktober 2020, 6:39 pm
Oleh IVAN AMIRUL
KOTA KINABALU – Presiden Parti Warisan Sabah (Warisan), Datuk Seri Mohd Shafie Apdal hadir memberikan penghormatan terakhir kepada Ahli Parlimen Batu Sapi, Datuk Liew Vui Keong di kediaman mendiang hari ini.
Mohd Shafie dan isteri, Datin Seri Shuryani Shuaib tiba di kediaman keluarga Liew sekitar pukul 11:50 pagi.
Beliau turut membawa bendera Malaysia, Sabah serta bendera parti Warisan untuk diserahkan kepada keluarga Liew.
Mohd Shafie berkata pemergian Liew adalah kehilangan besar bukan sahaja bagi negeri Sabah tetapi untuk seluruh negara.
“Takziah diucapkan kepada Datin Dr. Lindai Lee dan keluarga atas pemergian pejuang dalam Warisan dan kini kita kehilangan pemimpin yang banyak berjasa.

“Saya berharap rakyat Sabah sentiasa bergabung tenaga berusaha untuk memastikan supaya apa yang telah dihajati mendiang dapat kita teruskan.
“Saya juga ingin berterima kasih kepada semua yang hadir hari ini selain rakyat parlimen Batu Sapi yang memberi sokongan padu kepada mendiang ketika bertanding dalam Pilihan Raya Umum (PRU) lalu.
“Kita berharap rakyat di parlimen berkenaan akan memberikan sokongan padu kepada Warisan. Teruskan penyatuan rakyat dan perjuangan kita,” katanya.
Turut hadir memberikan penghormatan terakhir adalah Ketua Parti Keadilan Rakyat (PKR) Sabah, Datuk Christina Liew, Timbalan Presiden Warisan, Datuk Darell Leiking, Naib Presiden Warisan, Datuk Junz Wong, Bendahari Agung Warisan, Terrence Siambun, Ketua Wira Warisan, Datuk Azis Jamman dan Ketua Wirawati Warisan, Isnaraissah Munirah Majilis. – K! ONLINE.
Artikel berkaitan : VK Liew meninggal dunia


MR.D.I.Y. tawar pelbagai hadiah menarik bernilai RM250,000
Oleh KOSMO!

4 Oktober 2020, 8:02 pm
KUALA LUMPUR – MR. D.I.Y. menyambut ulang tahunnya yang ke-15 dengan menganjurkan kempen selama tiga bulan bermula Oktober yang menawarkan pelbagai hadiah menarik selain harga jualan lebih rendah.
Naib Presiden Pemasaran MR. D.I.Y., Andy Chin berkata, sepanjang bulan ini, MR. D.I.Y. menawarkan diskaun sehingga 30 peratus untuk produk terpilih di semua cawangan seluruh negara.

“Syarikat juga akan menawarkan pulangan tunai RM3 apabila menggunakan Maybank QRPay di cawangan terpilih,” katanya.
Beliau berkata demikian dalam kenyataan yang dikeluarkan di sini semalam.
Menurut Chin, bermula 1 November hingga 31 Disember pula, pelanggan yang menggunakan kad ATM untuk membuat bayaran layak menyertai peraduan MyDebit Je Dengan Kad ATM Anda & Menang serta berpeluang membawa pulang lebih dari 300 hadiah menarik bernilai lebih RM250,000.
Ia termasuk hadiah utama sebuah kereta Honda HR-V 1.8L E, tiga unit Yamaha Y15ZR, lima unit iPhone 11 Pro Max (64GB), sepuluh unit televisyen pintar Samsung 50 inci 4K UHD dan 365 hadiah sagu hati baucar tunai MR. D.I.Y. bernilai RM200.

Selain itu, tambah beliau, peraduan #MRDIYSuperFans yang sedang berlangsung sehingga 12 November ini akan membolehkan pelanggan memenangi hadiah utama iPad Air 64GB selain berpeluang menjadi salah seorang daripada 15 pemenang bertuah untuk dipaparkan di papan iklan digital MR. D.I.Y. di Lebuh raya Damansara Puchong.
Chin menjelaskan, syarikat menghargai kesetiaan dan sokongan pelanggan sepanjang tempoh syarikat beroperasi.
MR. D.I.Y. telah membuka cawangan sulungnya pada 2005 di Jalan Tuanku Abdul Rahman di sini.


Mayat budak bawah runtuhan sampah akhirnya ditemui
Oleh KOSMO!

4 Oktober 2020, 8:02 pm
AHMEDABAD – Mayat seorang kanak-kanak perempuan yang tertimbus runtuhan sampah di sebuah tapak pelupusan sampah sejak seminggu lalu akhirnya ditemui semalam.
Mangsa, Neha Vasava, 12, dikatakan mencari barangan terpakai di tapak pelupusan sampah Pirana pada 26 September lalu untuk dijual semula sebagai sumber pendapatan.
Semasa kejadian, Neha ke tapak itu bersama kanak-kanak lelaki, Anil Marwari, 7, menurut laporan portal berita The Indian Express.
Kemalangan berlaku semasa timbunan sampah di tempat mereka berdiri tiba-tiba runtuh, menyebabkan kedua-duanya tertimbus. Anil bernasib baik kerana tertimbus separuh badan dan berjaya dibantu penduduk setempat.
Ranjanben tidak dapat menahan sebak selepas mayat anaknya ditemui anggota bomba pada petang Sabtu. – AFP
Inspektor M M Laiwala dari Balai Polis Danilimda berkata, penduduk kampung membuat laporan selepas gagal mencari Neha di bawah timbunan sampah.
“Lima buah kren digunakan untuk mencari Neha namun, sejak beberapa hari lalu, kami diberitahu peluang untuk mangsa terus hidup semakin tipis.

“Dua pasukan jabatan bomba menggali timbunan sampah di tapak ini dan akhirnya pada hari Sabtu, kira-kira pukul 2.30 petang (waktu tempatan), mayat mangsa yang sudah reput ditemui,” katanya.
Anil turut berada di tapak pelupusan sampah Pirana di India. – AFP
Mayat Neha dibawa ke Hospital Awam Ahmedabad untuk dibedah siasat bagi mengesahkan punca kematian.
Ibu mendiang Neha, Ranjanben Manu Vasava yang merupakan seorang balu dan pekerja buruh berada di lokasi semasa mayat anaknya ditemui. – Agensi


Geng Fizi dalang pecah kediaman mewah tumpas
Oleh MOHD RASDAN AHMAD

4 Oktober 2020, 8:01 pm
Oleh NUR SYAZWANA MANSOR
SUNGAI PETANI – Polis menumpaskan kegiatan pecah rumah yang didalangi Geng Fizi apabila menahan lima suspek bersama wang tunai RM105,000, 12 beg tangan pelbagai jenama mewah dan mesin canai dalam lima serbuan berasingan sejak 19 September lalu.
Penahanan suspek termasuk dua beranak itu dilakukan di Kupang, Baling dan Bukit Selambau, Sungai Petani di sini serta di Jalan Pudu, Kuala Lumpur antara 19 September hingga Khamis lalu.
Ketua Polis Daerah Kuala Muda, Asisten Komisioner Adzli Abu Shah berkata, tangkapan suspek berusia antara 26 hingga 56 tahun itu adalah berkaitan satu kes pecah rumah di Bandar Utama di sini dengan anggaran nilai kerugian RM 2 juta pada 14 September lalu.
“Dua daripada mereka adalah suspek utama manakala seorang merupakan pembeli barangan yang dicuri dan dua lagi ditahan untuk membantu siasatan,” katanya pada sidang akhbar di Ibu Pejabat Polis Daerah Kuala Muda di sini hari ini.
Katanya, hasil semakan mendapati empat suspek mempunyai rekod lampau berkaitan kes jenayah dan dadah.

“Suspek utama berusia 31 tahun itu dikesan mempunyai 37 rekod jenayah lampau membabitkan 31 kes jenayah termasuk kes pecah rumah dan enam kes dadah.
“Dia juga mendedahkan penglibatannya dalam beberapa lagi kes pecah rumah di sekitar daerah ini,” ujarnya.
Menurut Adzli, kumpulan itu dipercayai aktif dalam kegiatan jenayah tersebut sejak awal tahun ini dengan menyasarkan kediaman mewah tidak berpenghuni dengan cara mengumpil pintu rumah.
Ujar beliau, penahanan ahli kumpulan berkenaan berjaya menyelesaikan sembilan kes pecah rumah di Sungai Petani.
“Tiga suspek telah direman sehingga 9 Oktober ini untuk tindakan lanjut sementara dua lagi diberi jaminan polis setelah diambil keterangan,” ujarnya
Tambahnya, polis sedang mengesan seorang lagi suspek dipercayai teman wanita salah seorang suspek yang telah ditahan bagi membantu siasatan.
“Kes disiasat di bawah Sekyen 457 Kanun Keseksaan dan Sekyen 15 (1) Akta Dadah Berbahaya,” katanya. – K! ONLINE


293 kes baharu, dua lagi kluster dikesan
Oleh KOSMO!

4 Oktober 2020, 7:54 pm
Oleh SITI A’ISYAH SUKAIMI
PUTRAJAYA – Sebanyak 293 kes baharu Covid-19 dilaporkan termasuk daripada kluster baharu iaitu Kluster Kau Sing di Tawau (empat) dan Kluster Embun di Hulu Langat (tiga) yang menjadikan jumlah kes positif sebanyak 12,381 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 292 kes adalah penularan tempatan manakala hanya satu kes import melibatkan warga asing dari Bangladesh.
“Kluster Kau Sing membabitkan kes indeks lelaki warga Malaysia berusia 29 tahun yang dikesan positif Covid-19 melalui saringan individu bergejala pada 25 September dan telah dimasukkan ke Hospital Tawau.
“Saringan kontak rapat telah dijalankan dan enam lagi kes positif dikenal pasti. Daripada tujuh kes dikesan positif, lima adalah warga Malaysia dan kesemua yang positif Covid-19 telah dimasukkan ke Hospital Tawau,” katanya dalam satu kenyataan akhbar di sini semalam.
Bagi Kluster Embun, beliau berkata, kes indeks membabitkan lelaki warga Malaysia berusia 41 tahun yang dikesan positif Covid-19 hasil saringan individu bergejala pada 29 September.

“Mangsa dimasukkan ke Hospital Sungai Buloh dan saringan kontak rapat telah dijalankan sekali gus empat lagi kes kesemuanya warga Malaysia dikenal pasti dan telah dimasukkan ke hospital sama,” katanya.
Noor Hisham berkata, lima lagi kluster yang turut menyumbang dalam kes baharu Covid-19 ialah Kluster Tembok dan Kluster Bah Rose di Kedah, Kluster Jalan Meru di Selangor dan Kuala Lumpur serta Kluster Bangau-Bangau dan Kluster Benteng LD di Sabah.
Selain itu, 30 kes tempatan lain turut membabitkan individu yang balik dari Sabah dengan 13 dikesan di Selangor, Johor (enam), Labuan (lima), Negeri Sembilan dan Perak (dua) serta masing-masing satu di Kuala Lumpur dan Kelantan. -K! ONLINE


Pemetik pisang maut disengat tebuan gergasi Asia
Oleh KOSMO!

4 Oktober 2020, 7:38 pm
PORTO, Portugal – Seorang lelaki warga emas maut akibat disengat satu kawanan tebuan gergasi Asia semasa sedang memetik buah bersama rakannya pada pagi Khamis lalu, menurut laporan Mirror UK.
Mangsa, Celso, 70, sedang memetik buah pisang kaki bersama rakannya, Pal Abilio Rodrigues, 60, di sebuah ladang di Gondomar, dekat bandar Porto sebelum serangan berlaku, lapor akhbar Jornal de Noticias.
Celso mengalami tindak balas alahan anafilaksis yang teruk sehingga menyebabkan dia maut. Rodrigues yang terselamat akibat serangan itu berkata, kejadian berlaku secara tiba-tiba dan sangat pantas.
“Saya sedang memotong pisang daripada pokok semasa kawanan tebuan mengerumuni dan menyerang kami di kepala serta tangan.
“Kami berdua melarikan diri dari kawasan itu untuk meminta bantuan. Saya cuba meletakkan cuka pada kesan sengatan namun, Celso sudah tidak mampu bertutur pada ketika itu,” ceritanya.
Ketua Jabatan Bomba, Joao Nunes menyatakan mereka cuba menyelamatkan Celso sebaik tiba di lokasi kejadian namun, gagal.

“Kami cuba sekat pengaliran bisa tebuan di dalam badan mangsa tetapi jantung Celso sudah terhenti,” katanya.
Pihak bomba kemudiannya memusnahkan sarang tebuan yang ditemui di ladang itu. – Agensi


Celcom alami masalah teknikal
4 Oktober 2020, 5:01 pm
KUALA LUMPUR- Syarikat telekomunikasi negara, Celcom mengalami masalah teknikal hari ini sehingga menjejaskan perkhidmatan perkara kepada jutaan pengguna.
Celcom bagaimanapun tidak menjelaskan secara terperinci masalah teknikal itu.
“Para pelanggan di beberapa kawasan di seluruh negara mungkin mendapati perkhidmatan data dan suara terkesan akibat isu teknikal yang sedang kami alami.
“Pasukan teknikal kami sedang bekerja keras untuk menyelesaikan masalah ini dan memulihkan perkhidmatan secepat mungkin,” katanya menerusi satu kenyataan di laman Facebook hari ini.
Sementara itu, ramai pelanggan Celcom meluahkan rasa tidak puas hati di laman sosial sehingga tanda pagar #Celcom trending nombor satu mengalahkan #MPPUPSI. – K! ONLINE


Pelajar baharu UMT terima pelan data percuma untuk pembelajaran dalam talian
Oleh MOHD AZLI ADLAN

4 Oktober 2020, 4:54 pm
KUALA NERUS – Universiti Malaysia Terengganu (UMT) menerima 12 pelajar yang mendaftar di kolej kediaman institusi pengajian tinggi (IPT) itu hari ini walaupun pendaftaran pelajar secara fizikal untuk sesi kemasukan 2020/21 telah ditangguhkan berkuat kuasa semalam.
Naib Canselor UMT, Prof. Datuk Dr. Nor Aieni Mokhtar berkata, hanya dua daripada 12 pelajar tersebut memilih untuk terus menetap di kolej kediaman disediakan.
“Selain mereka, kolej kediaman UMT masih dihuni oleh 623 pelajar antarabangsa, Asasi STEM (Sains, Teknologi, Kejuruteraan dan Matematik), diploma dan sebahagian pemimpin Majlis Perwakilan Pelajar.
“Selain menyediakan kemudahan kafeteria dan koperasi untuk memudahkan pelajar yang berada di kolej kediaman membeli makanan dan keperluan harian, UMT turut memperuntukkan lebih RM667,000 untuk disalurkan kepada pelajar dalam kalangan golongan asnaf dan B40 (keluarga berpendapatan rendah),” katanya menerusi satu kenyataan di sini hari ini.
Nor Aieni berkata, UMT juga menyediakan kemudahan khidmat kaunseling oleh kaunselor bertauliah bagi memastikan kestabilan kesihatan emosi pelajarnya.
Dalam perkembangan sama, beliau memberitahu, seramai 2,480 atau 94 peratus pelajar baharu yang ditawarkan untuk melanjutkan pelajaran ke UMT bagi sesi baharu tersebut telah mendaftar secara dalam talian.

“Minggu Jalinan Mesra dan majlis Ikrar Pelajar Baharu UMT juga telah dilaksanakan secara dalam talian menerusi aplikasi Webex pada 27 September hingga 29 September lalu.
“Pengajian dan Pembelajaran bagi semua program pengajian sehingga 31 Disember ini dibuat secara dalam talian dan UMT telah bekerjasama dengan Yayasan YTL bagi penyediaan inisiatif pelan data percuma kepada pelajar baharu,” katanya.
Nor Aieni berkata, pengurusan UMT juga telah menyalurkan bantuan kepada 300 pelajar kurang berkemampuan yang tidak mempunyai peranti bagi pembelajaran dalam talian terbabit. – K! ONLINE


Kucing Scottish Fold dirampas di KLIA
Oleh MOHD YUNUS YAKKUB

4 Oktober 2020, 3:26 pm
SHAH ALAM – Tindakan seorang pelajar Malaysia di sebuah universiti luar negara membawa pulang dua ekor kucing dari baka Scottish Fold tanpa sijil kesihatan veterinar membawa padah apabila haiwan tersebut dirampas di Lapangan Terbang Antarabangsa Kuala Lumpur (KLIA) baru-baru ini.
Kejadian berlaku pukul 2 petang, pada 29 September lalu ketika pelajar wanita berusia 26 tahun itu tiba dari Moscow, Rusia.
Pengarah Jabatan Perkhidmatan Kuarantin dan Pemeriksaan Malaysia (Maqis) Selangor, Dr. Tarmisal Alimin berkata, rampasan itu bagi mengelakkan penyakit boleh dibawa oleh kucing seperti Rabies, Parvo Virus dan Felino Infectious Peritonis (FIP) kepada manusia.
“Berdasarkan pemeriksaan mendapati pemilik kucing itu gagal mengemukakan Sijil Kesihatan Veterinar dari negara pengeksport.
“Siasatan turut mendapati harga bagi kedua-dua kucing tersebut dianggarkan RM10,000,” katanya dalam kenyataan di sini hari ini.
Sehubungan itu, beliau menambah wanita tersebut telah melakukan kesalahan di bawah Seksyen 15(1), Akta Perkhidmatan Kuarantin dan Pemeriksaan Malaysia 2011 [Akta 728] .

“Sekiranya disabitkan kesalahan boleh didenda tidak melebihi RM100,000 atau penjara sehingga enam tahun atau kedua-duanya sekali,” katanya. -K!ONLINE


Pasar pagi Penaga ditutup mulai minggu depan
Oleh KOSMO!

4 Oktober 2020, 3:16 pm
Oleh SITI NUR MAS ERAH AMRAN
SEBERANG PERAI – Pasar pagi di pekan Penaga, Kepala Batas di sini akan ditutup bermula minggu depan bagi mencegah penularan Covid-19 di kawasan itu.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, keputusan itu diambil susulan kegagalan penganjur mematuhi prosedur operasi standard (SOP) menerusi Op Pematuhan SOP-PKPP yang dijalankan kira-kira pukul 9 pagi tadi.
“Notis penutupan pasar terbabit akan dikeluarkan Majlis Bandaraya Seberang Perai (MBSP) esok.
“Difahamkan, pihak Kementerian Kesihatan (KKM) turut akan melakukan pemantauan sejurus selepas pasar ditutup bagi menyekat penularan Covid-19.
“Selain itu, kita turut mengeluarkan dua kompaun terhadap penganjur kerana gagal menyediakan laluan sehala keluar masuk sehingga menyebabkan tiada penjarakan fizikal antara peniaga dan pelanggan,” katanya selepas menjalankan rondaan di pasar terbabit di sini hari ini.

Seramai 35 pegawai dan anggota pelbagai agensi termasuk Angkatan Tentera Malaysia (ATM), Angkatan Pertahanan Awam Malaysia (APM), KKM dan MBSP menyertai operasi yang berlangsung hampir dua jam.
Pasar pagi itu yang beroperasi pada setiap Khamis dan Ahad menjadi tumpuan orang ramai terutamanya ketika hujung minggu. – K! ONLINE


PKPDB di Penjara Alor Setar, Kedah selama 14 hari mulai tengah malam ini
Oleh KOSMO!

4 Oktober 2020, 3:23 pm
Oleh MOHD. HUSNI MOHD. NOOR
PUTRAJAYA – Kerajaan memutuskan untuk melaksanakan arahan Perintah Kawalan Pergerakan Diperketatkan Bersasar (PKPDB) secara pentadbiran di Penjara Alor Setar, Kedah selama 14 hari bermula tengah malam ini.
Menteri Kanan (Keselamatan), Datuk Seri Ismail Sabri Yaakob berkata, pelaksanaan arahan itu dibuat selepas Kementerian Kesihatan Malaysia (KKM) mengesahkan terdapat peningkatan kes positif Covid-19 di kawasan penjara berkenaan.
Beliau berkata, arahan itu PKPDB itu turut termasuk kuarters kakitangan Penjara Alor Setar.
“Pelaksanaan arahan itu berkuatkuasa mulai 12.01 tengah malam ini,” katanya dalam kenyataan akhbar di sini, hari ini. -K! ONLINE


Lelaki jatuh bangunan selepas disahkan hidap kanser
Oleh MOHD RIDZAUDDIN ROSLAN

4 Oktober 2020, 3:40 pm
KUALA LUMPUR- Seorang lelaki terjatuh dari tingkat 16 sebuah kondominium di Sri Petaling di sini kelmarin selepas disahkan menghidap kanser usus tahap tiga.
Mengesahkan perkara itu, Ketua Polis Daerah Brickfields, Asisten Komisioner Zairulnizam Mohd. Zainuddin berkata, siasatan awal mendapati lelaki berusia 60 tahun itu berada seorang diri di rumahnya sebelum dilaporkan terjatuh.
Katanya, ketika kejadian isteri mangsa baru tiba di rumah sebelum ternampak suaminya berada di luar tingkap dengan menghadap ke arah luar.
“Bagaimanapun, selepas isterinya sampai di rumah, mangsa telah terjatuh. Mangsa juga pernah cuba menggantung diri pada Julai lalu kerana merasakan dirinya tidak berguna.
“Pihak forensik bersama pegawai penyiasat serta ketua polis balai telah pergi ke tempat kejadian dan mengesahkan tiada sebarang unsur jenayah dan kes diklasifikasikan sebagai mati mengejut.,” katanya dalam satu kenyataan di sini hari ini.
Menurutnya, orang awam diminta untuk tidak membuat sebarang spekulasi yang tidak benar berkaitan kes itu dan sebarang maklumat boleh disalurkan di talian 03-229 79222. – K! ONLINE


Pesara kerajaan rugi RM10,400 ditipu Love Scam
Oleh KOSMO!

4 Oktober 2020, 3:44 pm
Oleh ROSLIZA MOHAMED
KOTA BHARU – Seorang pesara kerajaan rugi RM10,400 selepas ditipu individu wanita yang kononnya mahu membantu membeli mesin mencuci buah pinggang dalam kejadian di sini pertengahan bulan lepas.
Sebelum itu, mangsa yang berusia 60-an bersama anaknya telah memuat naik status di dalam media sosial untuk mendapatkan sumbangan orang ramai bagi membeli sebuah mesin mencuci buah pinggang dan membiayai kos rawatannya mencecah RM100,000 dua bulan lalu.
Ketua Jabatan Siasatan Jenayah Komersil Kelantan, Superintendan Ahmad Azizul Mohamed berkata, pada pertengahan bulan lalu, mangsa telah berkenalan dengan seorang wanita melalui Facebook kononnya berasal dari England dan kini menetap di Amerika Syarikat.
“Wanita tersebut mendakwa bekerja dengan sebuah syarikat minyak antarabangsa terkenal selain menyatakan sudi memberi sumbangan wang kepada mangsa.
“Pada 21 September lalu, mangsa telah menerima panggilan telefon daripada suspek yang memperkenalkan diri sebagai pegawai sebuah bank tempatan di ibu negara menyatakan ingin membuat pengesahan berkaitan transaksi pindahan wang oleh kenalan wanita itu dari sebuah bank luar negara ke akaun bank milik mangsa.

“Bagaimanapun, mangsa telah diminta untuk membuat bayaran kos pertukaran mata wang dolar US ke Ringgit Malaysia. Transaksi itu dilakukan ke satu akaun bank tempatan milik seorang individu pihak ketiga yang juga merupakan ejen bank luar negara tersebut di negara ini,” katanya ketika dihubungi Kosmo! di sini hari ini.
Beliau berkata, mangsa kemudian telah membuat beberapa kali bayaran berjumlah RM10,400 ke akaun bank yang diberikan suspek dan hanya tersedar ditipu setelah suspek masih lagi meminta bayaran dibuat.
Katanya,mangsa membuat laporan di Ibu Pejabat Polis Daerah (IPD) Kota Bharu semalam.
Menurutnya, kes disiasat mengikut Seksyen 420 Kanun Keseksaan.-K!ONLINE